Giro eguzkitsuarekin jarraituko dugu - - Tolosaldeko ataria\nGiro eguzkitsuarekin jarraituko dugu\nIker Ibarluzea 2021-10-14 06:59\nGoizeko behe-lainoa altxa ostean, eguraldi eguzkitsua nagusituko da egun osoz. Arratsaldean goi-hodei batzuk agertuko dira, baina ez dute inolako ondoriorik ekarriko.\nHaizeak hego-ekialdetik joko du eta tenperaturak igo egingo dira, 21-22 graduan joaz goia.\nEguraldi lasaiarekin jarraituko dugu. Goizean erdi eta goi-mailako hodei batzuk agertuko badira ere, eguraldi eguzkitsu eta ederra izango dugu. Arratsaldeak aurrera egin ahala ordea, behe-hodeiak ugaritzen joango dira, azken orduetan zerua estali xamarrik geratuko delarik. Hala ere, ez du euririk egingo. Haizeak goizean hego-mendebaldetik joko du, arratsaldean aldiz ipar-mendebaldetik. Tenperatura jaitsi egingo da, 20-21 graduan joaz goia.\nIker Ibarluzea urr 14 Tolosaldea\nGaurko eta ondorengo egunetako eguraldi iragarpena.


Ingelesez argitaratu dira Karmele Jaio eta Miren Agur Meaberen liburu bana - Kulturklik Profesional\n2019/04/29Saroa Bikandi: «Zaletasuna irakurtzearen esperientziak sortzen digun plazeretik etortzen da»\n2019/05/16Ibaiertzean Jaialdia, musika eta auzolana Argaren magalean\n2019/04/03Larart Plataforma, errefuxiatuen auzia mahai gainean artearen bidez\n2019/04/12Topaklown, irribarraren erresuma\n2019/05/20BIBAT Museoa: bi bilduma, norabide bakarra\nIngelesez argitaratu dira Karmele Jaio eta Miren Agur Meaberen liburu bana\nAste honetan salgai jarri dira Erresuma Batuan Karmele Jaioren Amaren eskuak (Her Mother’s Hands ingelesez) eta Miren Agur Meaberen Kristalezko begi bat (A Glass Eye ingelesez)eleberriak. Parthian argitaletxe independentearen eskutik plazaratu dira lanok. Galesen egoitza duen argitaletxe honek Galeseko eta Europako ahots berriei arreta berezia jartzen die.\nLehenengoa, azken urteetan euskarazko narratibak eman duen liburu arrakastatsuenetakoa da, eta hainbat sari jaso eta gero plazaratuko da Erresuma Batuan. Horien artean English PEN Award. Amaren eskuak-ek Nerea du protagonista. Kazetaria, gaztea, alaba txiki baten ama. Bere bizitzaren oreka eskasa guztiz apurtuko da egun batetik bestera bere ama amnesiaz jota erietxera eramaten dutenean. Amaren historia ezkutuak jakingo ditu bertan. Mireia Gabilondok pantaila handira eraman zuen istorioa eta Donostiako Zinemaldiak eman zen estreinakoz. Karmele Jaiok Edinburgoko Liburu Jaialdian hartuko du parte abuztuan.\nKristalezko begi bat eleberriko protagonista ere emakumea da. Maite-laguna uzteak eragindako minetik ihesi, bolada baterako Landetara (Frantzia) joango da. Eta han, idazten hartuko du sosegua, bizitzako galerei, bere izateari, desamodioari eta askatasunari, idazkuntzaren zentzuari buruzko gogoetak paperera ekarri ahala. Hiru Euskadi Sari irabazitakoa da Miren Agur Meabe eta hamaika liburu argitaratu ditu, poesia eta haur eta gazte literatura barne.\nBi eleberriak Parthian Europa Carnivale bilduman plazaratu dira, Europako emakumezko ahots berri eta talentudunak biltzen dituen liburu saila. Bertan argitaratutako liburuek gai garrantzitsuak jorratzen dituzte. Horietako asko gai unibertsalak dira, nahiz eta bakoitza tokian tokiko hizkuntza, istorio eta kulturan oinarrituta egon. Protagonistek ezaugarri amankomunak dituzte: erlijioak, gerrak, osasunak, amodioak edo politikak planteatutako erronkei aurre egiten dieten aparteko emakumeak dira\nLiburuen hauen itzulpenak egiteko Etxepare Euskal Institutuaren laguntza jaso du argitaletxeak, eta egitasmoak Etxepare eta Literature Across Frontiers erakundearen eskutik duela bi urte Euskal Herrira egindako bisitan du jatorria.


Arizmendiarrietaren Lagunak Elkarteak bihar egingo du urteko batzarra — TUlankide MONDRAGON\n2007an jaiotako elkarteak 362 bazkide ditu, horien artean pertsona fisikoak gehienak, baina baita enpresak, unibertsitateak eta bestelakoak.\nElkarteak lau proiektu nagusi ditu esku artean: lehena, Arizmendiarretak sortutako eta bildutako dokumentazioa digitalizatzea, baita Jose Mari Ormaetxeak jasotakoa eta kooperatiba nagusien agiri garrantzitsuenak ere. Horretan dihardute buru-belarri eta orain arte digitalizatutakoak Open Koop MUren liburutegian daude ikusgai.\nBigarren proiektua Arizmendiarrietaran gogoetak eta baloreak jasotzearena da. Baloreak identifikatu eta sailkatzen ari dira, baloreen hiztegia sortuz, eta elkartearen webgunean ikusgai jarriko dituzte.\nJose Mª Larramendi eta Jose Ramon Elorza.\nHirugarrenak, Amestuz deritzonak, gazteekin belaunaldien arteko guneak sortzean datza. Horren harira, maiatzaren 16an Aktion jardunaldiaren bigarren edizioa egingo dute.\nElkarteko arduradunek gogoratu zuten 2015eko apirilean On Jose Mariaren jaiotzaren 100. urteurrena beteko dela eta horren harira ere ekimen gehiago egingo dituztela.\nAzkenik, laugarren proiektuak informatu eta eragin nahi du pertsonek enpresatan izan dezaketen parte-hartzean. Horren bidean, Pasuen foroa sortu zuten ASLE kooperatiben federazioarekin, bi aldundirekin eta hiru unibertsitaterekin. Helburu horrekin hainbat lan egiten dihardute eta aurten lege iniziatiba aurkeztuko dute Gasteizko Parlamentuan.\nJoxe Azurmendi, On Jose Mariari buruzko aditua\nBatzar nagusiaren ostean, ohiko duten moduan, hitzaldi irekia egingo dute 19:00etan. Aurtengo batzarrean Joxe Azurmendi pentsalari eta idazlea gonbidatu dute. Azurmendik ‘El hombre cooperativo. Pensamiento de Arizmendiarrieta’ liburua idatzi zuen 1984an eta Arrasateko kooperatiba mugimenduaren sortzaileari buruz gehien ikertu duen pertsona da.


Hasiera Informatika Ingeniaritzako Gradua Lortuko diren gaitasunak\nInformatika Ingeniariek lortuko dituzten gaitasunen artean daude problema informatiko oso desberdinei soluzio egokiak ematea, proiektu informatikoak planifikatzea eta zuzentzea, eta abar. Ikasitako hautazko ikasgaien arabera, berariazko gaitasunak gehituko dizkie gaitasun orokorrei, haien artean:\nSistema digitalak, komunikaziokoak, konputagailuak... diseinatzea eta eraikitzea, eta haien kalitatea eta segurtasuna kudeatzea.\nJarduera berezietarako prozesadoreak eta kontroleko sistema txertatuak eta haien softwarea garatzea.\nMota askotariko konputagailu-arkitekturak, sistema paraleloak eta sistema banatuak analizatzea eta programatzea, eta haientzako softwarea diseinatzea eta optimizatzea.\nSistema-softwarea eta komunikazio-softwarea diseinatzea eta sortzea, baita konputagailusareak diseinatzea eta kudeatzea.\nKonputazioaren eta programazio-lengoaien ereduak sakonki ezagutzea, sistema informatiko berrietan erabili ahal izateko.\nProblemen konplexutasuna ebaluatzea, eta problemak ebazteko estrategia algoritmikoak proposatzea.\nSistema adimendunen paradigmak eta teknikak ezagutzea.\nPertsonen eta konputagailuen arteko elkarrekintzarako sistemak garatzea eta ebaluatzea\nMultimedia sistemak eta animaziozko aplikazioak diseinatzea.\nGiza ezagutza formalizatzea eta adieraztea, eta konputagailuen bidezko ikasketa teknikak garatzea eta teknika horiek erabiltzen dituzten sistemak sortzea.\nErabiltzailearen betebeharrak eta kalitate-arauak betetzen dituen softwarea sortzea, mantentzea eta ebaluatzea, software-ingeniaritzaren metodoak erabiliz.\nBezeroen beharrak identifikatzeko eta behar horietarako softwarearen ezaugarriak adierazteko ahalmena.\nSor daitezkeen balizko arriskuak identifikatzea, ebaluatzea eta kudeatzea.\nDomeinu batean edo gehiagotan egokiak diren soluzioak diseinatzea, aspektu etikoak, sozialak, legalak eta ekonomikoak kontuan hartuz.\nIkustaldiak683520Mai 25, 2013


Gizarte Ekimeneko itunpeko zentroak eta ikastolak osasun krisia baliatzen ari dira langile prekarioenen lan baldintzak are gehiago okertzeko — ELA Sindikatua\nGizarte Ekimeneko itunpeko zentroak eta ikastolak osasun krisia baliatzen ari dira langile prekarioenen lan baldintzak are gehiago okertzeko\nGizarte Ekimeneko itunpeko zentroak eta ikastolak osasun krisia baliatzen ari dira langile prekarioenen lan baldintzak are gehiago okertzeko ELAk salatu du Gizarte Ekimeneko eta Ikastoletako itunpeko ikastetxe ugarik aurkeztu dituztela azken hilabetean ERTEak ezinbesteko arrazoiengatik, COVID-19an oinarrituta. ERTE horien eraginpeko langile gehienak administrariak, mantentze-lanetako eta garbiketako langileak, autobusetako monitoreak, jantokietako langileak eta 0-3 urtekoekin dabiltzan langileak izan dira. ELAk langile horien lan-baldintzei eutsiko dieten akordioak negoziatzeko eta bultzatzeko eskatu die zentroetako zuzendaritzei eta sektoreko patronalei. Alde horretatik, sindikatuak kasuz kasu jardungo du, eta neurri egokiak hartuko ditu osasun krisia ez dadin baliatu baldintzak kaskartzeko. https://www.ela.eus/eu/albisteak/gizarte-ekimeneko-itunpeko-zentroak-eta-ikastolak-osasun-krisia-baliatzen-ari-dira-langile-prekarioenen-lan-baldintzak-are-gehiago-okertzeko-1 https://www.ela.eus/eu/albisteak/gizarte-ekimeneko-itunpeko-zentroak-eta-ikastolak-osasun-krisia-baliatzen-ari-dira-langile-prekarioenen-lan-baldintzak-are-gehiago-okertzeko-1/@@download/image/aulas-vacías-en-todo-el-mundo-plan-internacional.jpg\nELAk salatu du Gizarte Ekimeneko eta Ikastoletako itunpeko ikastetxe ugarik aurkeztu dituztela azken hilabetean ERTEak ezinbesteko arrazoiengatik, COVID-19an oinarrituta. ERTE horien eraginpeko langile gehienak administrariak, mantentze-lanetako eta garbiketako langileak, autobusetako monitoreak, jantokietako langileak eta 0-3 urtekoekin dabiltzan langileak izan dira. ELAk langile horien lan-baldintzei eutsiko dieten akordioak negoziatzeko eta bultzatzeko eskatu die zentroetako zuzendaritzei eta sektoreko patronalei. Alde horretatik, sindikatuak kasuz kasu jardungo du, eta neurri egokiak hartuko ditu osasun krisia ez dadin baliatu baldintzak kaskartzeko.\nIkastetxe batzuk ERTEak aplikatzeko erabakia hartu arren, eragindako langileen lan baldintzak mantentzeko neurriak hartu eta adostu dituzte. Beste batzuk ordea, ERTEak langileen lan baldintzak murriztuz aplikatzeko hautua egin dute, langile hauen lan kontratuak eteteak suposatzen duen soldata eta opor egunen zein aparteko ordainsariaren galerarekin.\nIkastetxe hauen egoera ekonomikoa zein ERTEek eragindako langile kopuruak zein lan baldintzak aztertuta, erabat bideragarria litzateke langile hauen baldintzak errespetatu eta mantentzera bideratutako neurriak adostea. Hainbat ikastetxeetako zuzendaritzek beraiek aitortu diete langileen ordezkariei ez luketela neurri horiek hartzeko arazo ekonomikorik izango. Halere, alde bakarrez eta langileen ordezkarien desadostasunarekin, langileen lan baldintzak kaskartzen dituzten baldintzetan ERTEak aurkeztea erabaki dute.\nZenbait ikastetxe izaten ari diren jokabidea are larriagoa ere bada, izan ere kolektibo batzuen lan baldintzak murrizten dituzten ERTEak aplikatu baitituzte, Nafarroako Gobernuaren aldetik kostu horri aurre egiteko finantziaketa jasotzen jarraitzen duten arren. Hau da, ikastetxe batzuk gainera irabaziak ere izango dituzte langileen lan baldintzen murrizketaren kontura.\nOnartezina da, finantziaketa publikoa zein familien kuotak jasotzen dituzten eta gure hezkuntza sistema osatzen duten ikastetxe batzuk osasun krisi egoera hau probestu nahi izatea baldintzarik kaskarrenak dituzten langileen baldintzak oraindik eta gehiago kaskartzeko, hau ekiditeko neurriak hartzea posible izanda. Are larriagoa, lan baldintzen murrizketa horren lepora gainera irabaziak izatea.


EH Bilduk salatu du gizarte zerbitzuetan egindako poliziaren identifikazio bat kanporatze agindu batekin amaitu dela\nRocio Vitero zinegotziak azpimarratu du gizarte zerbitzuen babesa eta laguntza eskatzera doan pertsona batek ezin duela atxilotuta amaitu\n| 2019-06-21 12:15:00\nEH Bilduk jakin ahal izan duenez, joan den ekainaren 15ean, udalbatza berria eratu zen egunean bertan, Larrialdi Sozialeko Udal Zerbitzuen (SMUS) erabiltzaile bat identifikatu zuen Udaltzaingoak. Ondoren, Espainiako Poliziaren komisariara eraman zuten, eta han atxilotu, ziega batean sartu, eta kanporatua izateko dosierra jakinarazi zitzaion.\nGertatutakoa oso kezkagarria da, kontuan hartuta SMUSen erabiltzaileak ahuldade egoera berezietan daudela. «Gasteizen gizarte zerbitzuen babesa eskatzen duzunean, atxilotua izan zaitezke. Zerbitzu horien erabiltzaileak kriminalizatzen ari gara? Larrialdiko arreta zerbitzu horiek ezin dira sarbide bihurtu atxiloketak egiteko edo arrazan nahiz jaiolekuan oinarritutako eskubideen urraketarako», azaldu du Rocio Vitero zinegotziak.\nEz da halako gertaera bat jazo den lehenbiziko aldia. Joan den martxoaren 4an orduko Politika Sozialen zinegotzi arduradunak, Peio Lopez de Munainek, agerraldia egin zuen batzorde batean, antzeko salaketa bati erantzuteko. Zinegotziak ukatu egin zuen egoera irregularrean dauden pertsona atzerritarrak identifikatzeko protoloak indarrean daudela, esan zuen identifikazioek ez dutela «inolaz ere» pertsona horien legezko egoera kontrolatzeko helburua, eta ziurtatu zuen «kasu bakana» izan zitekeela. Ekainaren 15eko gertaerek agerian utzi dute ez zela izan kasu isolatu bat.\nEH Bilduren ustez, gizarte zerbitzuetarako sarbidea ezin da mugatu pertsonen erresidentzia egoeraren arabera, eta Udaltzaingoak gizarte zerbitzuen egoitzetan egiten duen segurtasun jarduna ezin da inolaz ere erresidentzia egoera hori egiaztatzeraino zabaldu. Koalizioak politika sozialen eta segurtasunaren arduradun berriei azalpenak eskatuko dizkie, ahal bezain pronto.\nKargua hartu dute EH Bilduren sei zinegotziek, era horretan udal taldea oposizioko buru bihurtuta Gasteizen\nLarrionek ziurtatu du koalizioak lanean jarraituko duela gobernu alternatiba aurrerakoi bat sortzeko eta hiriaren egoera hobetzeko\n| 2019-06-15 12:22:00\nEH Bilduk joan den maiatzaren 26ko hauteskundeetan lortu zituen sei zinegotziek hautetsi modura dagozkien karguak bereganatu dituzte gaur, udal berria osatzeko saioan. Kargua agintzeko honako formula erabili dute seirek: «Legeak hala behartuta eta Euskal Herriko Errepublika aldarrikatu arte, hitza ematen dut». Ordezkaritza honekin, EH Bildu udalerriko oposizioko lehen indarra izango da.\nZerrendaburu eta alkategai Miren Larrionek jarraituko du udal taldeko bozeramaile lanetan, eta Felix Gonzalez izango da eledun ordezkoa. Karguan jarraituko du Iratxe Lopez de Aberasturi zinegotziak, halaber. Taldeak hiru kide berri izango ditu: Rocio Vitero, Alberto Porras ‘Titos’, eta Amancay Villalba. Ordezkaritza politikoan kargu bat izango duten lehen aldia da.\nEH Bilduk 24.500 boto baino gehiago lortu zituen maiatzaren 26ko hauteskundeetan, sekula baino gehiago, eta oinarri horrekin jarraituko du koalizioak eraikitzen hiriarentzako alternatiba aurrerakoi eta ireki bat. Alternatiba izateko borondate hori azpimarratzeko asmoz, koalizioak Larrionen hautagaitza aurkeztu du alkatea aukeratzeko gaur goizean egin den bozketan, eta hura babestu du. «Beste eredu bat posible da, eta lan egingo dugu egunez egun posible egiteko», adierazi du.\nEH Bilduk uste du «gutxiegi» dela Urtaranek Juan Carlos I-ari kalea kentzea eta aldaketa gehiago proposatuko ditu\nLarrionek nabarmendu du ulertezina dela udalerrian monarkia ustelari lotutako beste etorbide izen batekin jarraitzea, eta gogoratu du udalbatzak duela zortzi urte hartutako akordio batean jaso zela kaleari izena kentzea\nEgoera berrian ere, euskara sustatzen jarraitzeko konpromisoa eskatu du EH Bilduk\nEH Bilduk euskaltegiekin harremanetan jar dadin eskatuko dio udal gobernuari, COVID-19aren arriskuak dirauen bitartean eta osasunerako segurtasun baldintzak bermatze aldera, udal instalazioak lagata bertan jarduera presentziala egin ahal izan dezaten.\nEH Bilduk maskarillak eskuratzeko aukera eta erraztasun gehiago izateko neurriak eskatu ditu\nEH Bilduk eskatu du maskarillak osasun-txartelean sartzeko, prezio mugatu eta eskuragarriarekin, osasun edo prebentzio produktuetatik aldi baterako BEZa kentzeko eta pertsona ahulenei eta Udalaren oinarrizko zerbitzuei maskarillak doan emateko.\nEH Bilduk egoitza publikoen kalitatezko eta pertsonengan oinarritutako eredua bermatzeko konpromisoa eskatuko du\nEH Bilduk HAPOren erabilera tertziarioaren arauaren aldaketaren aurka bozkatuko du, orain egoitza publikoak eraikitzea soilik baimenduta dagoen lursoruetan egoitza pribatuak eraikitzea ahalbidetuko lukeelako.


Letras de Markesaren alaba de Oskorri | euskal musika, música vasca\n4.805 canciones, 45.355 comentarios, 575 artistas, 511 álbums, 7.840 usuarios (543 visitantes online) y 34 conciertos.\nMarkesaren alaba (Oskorri)\nMarkesaren alaba (Letras)\nMarkes baten alaba interesatua\ndeskubritu gaberik bere sekretua\namodioa zeukan barrena sartua.\nKonformatu ziraden elkarren artean\nezkonduko zirela hurrengo urtean.\nEskola ikasteko bien bitartean\nberaren herritikan guztiz apartean.\nHala disponiturik jarri ziren biak\nkartaz entenditzeko elkarren berriak.\nFormalidadea(re)kin jartzeko egiak\nbaina ez ziren lo egon amaren begiak.\nEzin egon zen ama hitz hori sufritzen,\nberehala hasi zen kartak detenitzen,\nintentzio haundiagoz ezkontza galdutzen;\nJuanitak holakorik ez zuen pentsatzen.\nAmaren malezia!: korreora joan da\nAntonio hil zela egin zuen karta;\nJuanitaren tristura berri hura jakinda\nengainatua bestek gezur bat esanda.\nAmak esaten dio: Juanita nerea\ngaldu da, diotenez Antonio Maria.\nnik bilatuko dizut beste bat hobea\nmaiorazko, interes askoren jabea.\nDenbora kunpliturik galaia abian\nzer pasatu ote zen haren memorian\nkartarik hartu gabe joan den aspaldian\ninozente sartu zen jaio zen herrian.\nHau da lehendabiziko hark esan zuena.\n-Zer da musikarekin onratzen dutena?\nMarkesaren alaba kalean barrena\nesposario zela hark behar zuena.\nDesmaiaturik egin zuen ordubete\ngero nobia eske hitz bi egin arte\ninguratu zitzaion makina bat jende\nbigarren ordurako hil zen derepente.\nGaua pasatu eta hurrengo goizean\nentierroa zuen bigarren klasean.\nMarkesaren alaba guztien atzean;\nZer pena izango zen haren bihotzean?\nPenarekin leherturik Antonio hil zen\nakonpainatu zuen Juanitak elizan.\nMaitasuna bazion esan dudan gisan\ngeroztikan ez zuen osasunik izan.\nErremedia baledi sentimendu hori\nbitarteko bat jarri Jesus maiteari\norazio eginaz Birjina Amari\nzeruan gerta dadin Antonio Mari.\nElkarren konpainian guk ere nahi dugu\nBirjina egiozu Jaunari erregu\nkristau guztiogatik baldin ahal bazenu\nIturrinok horrela desiatutzen du.\nZeruak eta lurrak egin zituena\nmemoria argitzera zatoz neregana;\nesperantza badaukat zerorrek emana\nkunplituko dudala desio dudana.\nAmodiozko penak oraingo honetan\npublika ahal banintza bertso berrietan;\nenteratu naiz ongi enkargu horietan\nSan Jose arratsaldeko hiru t'erdietan.\nEgun seinalea zen gogoan hartzeko\nesan ziola haren etxera joateko.\n-Deseo dudan hitz hau manifestatzeko\nzurekin, Antonio, nago izateko.\n-Zer esaten didazu? Juanita, hitz hori,\ntentatzen ari zarela trazak badirudi.\nEz zait gure gradurik tokatutzen niri\nez burlarikan egin marineruari.\n-Eduki dezakezu ongi sinistua\naspaldian nengoela zutaz gustatua.\nEz zaitut nik utziko desanparatua\nhala egiten dizut gaur juramentua.\n-Alferrik izango dira haserre gurean\nez naute mudatuko eternidadean.\nEsposatu nahi nuke kariño onean\nAntonio Maria etortzen denean.\n-Ama ez niri esan horrelakorikan\nez dut nik besteengana amodiorikan.\nEzin alegre leike nere barrenikan\nkomenientzia ona izanagatikan.\n-Utzi alde batera horrelako lanak\nez ditut nik ikusten zu bezala damak.\nNahi badituzu hartu onra eta famak\ngiatuko zaituzteaitak eta amak.\nen 2/9/16, #87384\nBertsoak ez daude ordenatuta!\nen 21/5/05, #233\nkiero la musika no la letra estoi cansada d encontrar solo la letra k kiero su musika si alguien me ayuda jeje weno agur


topic_facet:"Mekanizazioa (Heziketa Zikloa). Erdi maila" topic_facet:"Elektrizitatea eta automatismo elektrikoak (Modulua)" topic_facet:"Sistema Elektrikoaren eta Elektronikoaren Muntaia eta Mantentze Lanak (Modulua)" topic_facet:"Fabrikazio mekanikoko produkzioaren programazioa (Heziketa Zikloa). Goi maila" topic_facet:"Industria-robotika (Modulua)" topic_facet:"Galdaketa eta pulbimetalurgiaren bidezko produkzioa (Heziketa Zikloa). Goi maila" author_facet:"Urresti, Igor"\nProposatutako gaia: Mekanizazioa (Heziketa Zikloa). Erdi maila Proposatutako gaia: Elektrizitatea eta automatismo elektrikoak (Modulua) Proposatutako gaia: Sistema Elektrikoaren eta Elektronikoaren Muntaia eta Mantentze Lanak (Modulua) Proposatutako gaia: Fabrikazio mekanikoko produkzioaren programazioa (Heziketa Zikloa). Goi maila Proposatutako gaia: Industria-robotika (Modulua) Proposatutako gaia: Galdaketa eta pulbimetalurgiaren bidezko produkzioa (Heziketa Zikloa). Goi maila Egilea: Urresti, Igor\n1 Automatizazioa eta robotika industriala (Heziketa Zikloa). Goi maila 1 Elektrizitatea eta Elektronika (Lanbide Arloa) Elektrizitatea eta automatismo elektrikoak (Modulua) 1 Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) Fabrikazio mekanikoko produkzioaren programazioa (Heziketa Zikloa). Goi maila Gehiago ... 1 Fabrikazioaren Automatizazioa (Modulua) Galdaketa eta pulbimetalurgiaren bidezko produkzioa (Heziketa Zikloa). Goi maila Industria-robotika (Modulua) 1 Instalazioa eta mantenimendua (Lanbide Arloa) 1 Lan giroko harremanak (Zeharkako Ikasgaia) 1 Lanbide Heziketa 1 Linea Automatizatuen Eroapena eta Mantentze Lanak (Modulua) 1 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 1 Mekatronika Industriala (Heziketa Zikloa). Goi maila 1 Muntaia- eta mantentze-lan elektriko/elektronikoak (Modulua) 1 Produkzioko Sistema Automatikoen Muntaia eta Mantentze Lanak (Modulua) Sistema Elektrikoaren eta Elektronikoaren Muntaia eta Mantentze Lanak (Modulua) 1 Sistema Hidraulikoaren eta Pneumatikoaren Muntaia eta Mantentze Lanak (Modulua) 1 Sistema automatizatuak (Modulua) Guztiak ikusi ... gutxiago ...


Zirkuitu elektrikoak - Berezuma.com\nSarrera honetan agertzen den lana Iñigo Ugarte Azkaratek IRALEn egindakoa da eta Aitortu-EzKomertziala-PartekatuBerdin 3.0 (CC BY-NC-SA 3.0) lizentziapean dago. EIMA katalogoan aurki daiteke esteka honetan.\nAurreko gaian zera landu da: batetik, elektrizitatea sortzeko modurik garrantzitsuena; bestetik, korronte elektrikoaren efektu nagusiak.\nGai honetan, elektrizitatea erabiltzeko zirkuitu elektrikoak aztertuko dira. Horrekin batera, honako gai hauek ere landuko dira: operadore nagusiak, elektrizitatea neurtzeko erabiltzen diren magnitudeak eta magnitude bakoitzarekin erabiltzen diren unitateak, operadore guztiak elkarrekin konektatzeko moduak eta erabiliko diren magnitudeen balioak kalkulatzeko formulak.\nLehenik eta behin, zirkuitu elektrikoa zer den definitu da: korronte elektrikoarekin efektu erabilgarria lortzeko erabiltzen den operadore multzoa, eta horiek elkarrekin konektatzeko behar den elementu multzoa.\nEzkerreko irudian, zirkuitu elektrikoaren ezinbesteko elementuak agertzen dira: sorgailua, hargailua eta eroaleak. Eskuineko irudian, berriz, ia beti agertzen diren elementu osagarriak jaso dira: maniobra-elementuak eta babes-elementuak.\n1.1. ZIRKUITU ELEKTRIKOEN ELEMENTUAK\nLau multzotan banatu ohi dira zirkuitu elektrikoen elementuak: sorgailuak, hargailuak, eroaleak eta maniobra-elementuak. Unitate honetan, daukaten garrantziagatik, maniobra-elementuen multzotik atera dira babes-elementuak, eta bosgarren multzoa osatu da.\nElektrizitatearen iturburua dira sorgailuak. Benetakoak alternadorea eta dinamoa dira; hala ere, horien artean sailkatu dira metagailuak (pilak eta bateriak), entxufea eta elikatze-iturria (gure zirkuituak konektatzeko konexiogunea).\nHargailuak zera dira: energia elektrikoa energia erabilgarria bihurtzen duten elementuak. Asko eta asko dira (elektrizitatearekin dabilen edozer), baina, argia, motor elektrikoa eta txirrina aztertuko dira batez ere tailerrean.\nElektroiek bide bat behar dute sorgailuetatik hargailuetara joateko. Kable metalikoa izaten da, kobrezkoa gehienetan; zenbait kasutan, aluminioa, eztainua, letoia, zilarra… erabiltzen dira. Isolatzaile batekin babesten dira (hainbat plastiko, kautxua, papera, beira…), ingurukoek elektrokuziorik ez jasateko eta zirkuitulaburrak saihesteko.\nKonexiorik aldatu gabe elektroien ibilera kudeatzen duten operadoreak dira maniobra-elementuak. Tailerrean hauexek aztertuko dira: etengailua, pultsadoreak eta kommutadoreak.\nZirkuituan beti egon behar duten operadoreak dira babes-elementuak. Ezinbestekoak dira zirkuituak babesteko (fusibleak eta etengailu automatikoak) eta pertsonak babesteko (etengailu diferentzialak).\n1.2. ZIRKUITU ELEKTRIKOA. KONPARAZIO HIDRAULIKOA\nZirkuitu elektrikoak hobeto ulertzeko, zirkuitu hidraulikoak (ura erabiltzen dute) erabiltzen dira maiz. Konparazio hidraulikoan hauxe gertatzen da:\n● Korronte elektrikoa ur tanten emaria da.\n● Tentsioa (edo potentzial elektrikoa) goiko deposituan metatutako ura da.\n● Elektrizitatearen etengailua hidraulikoaren iturria da.\n● Ura beti doa goitik behera(pilan, minus (-) polotik plus (+) polora).\n1.3. ZIRKUITU ELEKTRIKOEN FUNTSEZKO MAGNITUDEAK\nZenbait magnitude erabiltzen dira elektrizitatea neurtzeko. Garrantzitsuenak dira:\n1.3.1. Intentsitatea (I)\nIntentsitateak zera neurtzen du: zenbat elektroi pasatzen diren toki batetik denbora unitatean. Hidraulikoan, berriz, segundo batean iturritik irteten den ur kantitatea izaten da. Segundo batean milioika elektroi igarotzen direnez, coulomb (C) izeneko unitatea erabiltzen da neurtzeko.\nCoulomb 1 = 6,24·1018 elektroi.\nIntentsitatea neurtzeko unitatea anperea (A) da; alegia, segundo baten toki batetik igarotzen den elektroi kopurua neurtzen du. Aurretik aipatu duguna kontuan izanda, hauxe da formula:\n1.3.2. Tentsioa edo Potentzial Elektriko Diferentzia (U edo V)\nAurreko gaian ikusi dugu zer egoera sortu behar den elektroiak mugitzeko. Batetik, elektroiak, lehenago, soberan pilatuko dira toki batean (karga elektriko negatiboa (-)); bestetik, elektroiak faltan egongo dira beste toki batean (karga elektriko positiboa (+)).\nHartara, potentzial elektriko desberdina duten bi puntu daude. Kontaktuan jarritakoan, elektroiak batetik bestera mugituko dira (intentsitatea). Bi puntu horien artean dagoen potentzial elektriko aldeari deitzen zaio Potentzial Elektriko Diferentzia (Tentsioa).\nHidraulikoan, deposituen arteko altuera da; zenbat eta tentsio gehiago izan (altuera), orduan eta elektroi (ura) gehiago mugitu. Unitatea volt (V) deitzen da.\nPilen kasuan, ia ezinezkoa da 1,5 V baino gehiago lortzea; beraz, 3 edo 6 pila elkartuta lortzen dira 4,5 V-eko petaka eta 9 V-eko blokea.\nBi edo pila gehiago elkartzen direnean, bateria deitzen zaio multzoari.\n1.3.3. Erresistentzia (R)\nElektroiak mugitzen direnean, errazago edo nekezago mugitzen dira materialaren arabera. Erraz mugitzen direnean, materiala eroalea da; oso nekez mugitzen direnean, berriz, isolatzailea da. Erresistentziaren unitatea ohm (Ω) deitzen da.\nHartzaileen erresistentzia. Esaten da eroaleek ez dutela erresistentziarik.\nErrealitatean badute, baina, hain txikia denez, ez da kontuan hartzen. Hargailu guztiek daukate erresistentzia, ostera. Korronte elektrikoak efektu erabilgarria bihurtzen du erresistentzia hori. Salbuespen bakarra elektronikan erabiltzen diren erresistoreak dira.\n1.4. OHMEN LEGEA\nElektrizitatearen funtsezko magnitudeak tentsioa, intentsitatea eta erresistentzia dira. Magnitude horiek elkar lotzen dituen formula da Ohmen Legea.\nNon: U = Tentsioa voltetan (V).\nI = Intentsitatea amperetan (A).\nR = Erresistentzia ohmetan (Ω).\nOhmen Legea hiru eratara agertu daiteke askatzen den magnitudea aldatuta (ikusi eskuineko irudia). Ez da beharrezkoa hirurak ikastea; nahikoa da bat ikastea eta, hortik abiatuta, beste biak aurkitzea.\nEgin honako ariketa hauek:\n1. ariketa. Bonbilla bat 4,5 V-eko pila batera konektatzen dugunean, 0,75 A-ko korrontea igarotzen da bonbillatik. Zenbatekoa da bonbillaren erresistentzia?\n2. ariketa. 100 Ω-eko erresistentzia daukan motor elektrikoa 9 V-eko pila batera konektatzen da. Zenbatekoa da motor elektrikotik igarotzen den korrontearen intentsitatea, martxan jarritakoan?\n3. ariketa. Berogailu elektriko batek 4 Ω-eko erresistentzia dauka eta, konektatzen dugunean, 55 A-ko intentsitatea pasatzen da zirkuitutik. Zenbatekoa da konektatu dugun elikatze-iturriaren tentsioa?\nOPERADORE ELEKTRIKOAK KONEKTATZEKO MODUAK ETA IKUR ELEKTRIKOAK\nHiru modu daude operadore elektrikoak elkarrekin konektatzeko:\n● Zirkuitu seriea (a irudia): operadore baten bukaera hurrengoaren hasierarekin konektatzen da.\n● Zirkuitu paraleloa (b irudia): operadoreen hasierak eta bukaerak konektatzen dira.\n● Zirkuitu mistoa (c irudia): aurreko bien konbinaketa da.\nIkusi behar da zer erlazio dagoen piletako eta hargailuetako magnitudeen artean, hau da, intentsitatearen, tentsioaren eta erresistentziaren artean.\nEzkerreko irudian argi ikusten da zirkuitu osoan zehar igarotzen den intentsitatea berdina dela, beraz:\nPilak ematen duen tentsioa bi hargailuetan banatzen da, beraz:\nAurreko bi formulak eta Ohmen Legea erabilita, erraz ebatzi daiteke:\nEzkerreko zirkuituan argi ikusten da pilaren ertzen arteko eta hargailuen ertzen arteko potentzial diferentzia (tentsioa) berdina dela. Beraz:\nPilatik irteten den intentsitatea bitan banatzen da. Beraz:\nAurreko bi formulak eta Ohmen Legea erabilita:\npreviousUnamunoTube #0 – Elkarrizketa bat grabatzeko zortzi gomendio


Euskararen erabilera UPV/EHUn - Gazteberri.eus\nEuskararen erabilera UPV/EHUn\nSoziolinguistika Klusterrak Euskal Herriko Unibertsitateko (UPV/EHU) zenbait fakultateko eremu ez-formaletan den euskararen erabilera neurtu du. Emaitzak oso heterogeneoak dira eta % 7 eta % 52 artean kokatzen dira. Egileek azpimarratu dutenez, berriki jasotako datu horiek hiriburuetako kaleetako gazteen euskarazko erabilera-datuekin alderatuta, unibertsitateko emaitzak arinki altuagoak direla ikus daiteke.\nAdituen ustez, hiztunen ibilbidean mugarri bat izan ohi da unibertsitate garaia, bertan hizkuntza-mudantzak gertatzen baitira. Hortaz, horrelako ikerketak oso baliagarriak izan daitezke gazteen hizkuntza-errealitatera hurbiltzeko, esparru propioetan eta beren arteko elkarrizketetan dituzten hizkuntza-praktikak, ohiturak eta joerak ezagutzeko balio dutelako.\nIkerketa Euskal Herriko Unibertsitatean euskararen erabilera areagotzea helburu duen Aktibatu programaren barruan garatu da. Esan bezala, emaitzak askotarikoak izan dira, egileek azaltzen duten moduan, testuinguruak garrantzi handia duela euskararen aldeko hautua egitean. Horrela, euskara-erabilerarik altuena Gipuzkoako Campuseko fakultateetan jaso da (% 27,5 eta % 52,9 artekoa) eta, baxuena, berriz, Bilbon kokatutako fakultateetan (% 6,6 eta % 18,9 artekoa).\nHiztunen ibilbidean mugarri bat izan ohi da unibertsitate garaia, bertan hizkuntza-mudantzak gertatzen baitira.\nGeneroari dagokionez, azpimarratzekoa da, oro har, euskararen erabilera altuagoa dela emakumeen artean gizonen artean baino. Ez hori bakarrik, erabilera zenbat eta altuagoa izan orduan eta desparekotasun handiagoa emakume eta gizonen artean.\nFakultate gehienetan, talde mistoetako euskararen erabilera da altuena. Aldi berean, erabilera formaletik hurbil dagoenean eremu informaletako euskararen erabilera ere handitu egiten dela ikusi da.\nAzkenik, esanguratsua da ez dela joera garbirik antzeman ikasleen eta ez-ikasleen erabileren artean.\nPrevious Alex Aginagalde: “Hizkuntza ez baduzu esperientzia dibertigarriekin lotzen, ez duzu erabiltzen”\nNext Emakumeek gizonek baino gehiago kontziliatzen jarraitzen dute


CAFek Castejonen duen lantegiak hurrengo bi urteetarako lana ziurtatu du - Ekonomiaren KZ\nCAFek Castejonen duen lantegiak hurrengo bi urteetarako lana ziurtatu du\nBerri onak Castejonentzat. Trenasako zuzendaritzak Nafarroako lantegiko enpresa-batzordeari baieztatu dio hurrengo bi ekitaldietarako lan-karga nahikoa izango duela. Urtebete baino gehiago itxieraren zain egon den langile talde batek lasaitasun apur batekin hartu du albistea.\n“Frantziarako eskaera garrantzitsu bat baieztatu dela esan digute”, azaldu zuten atzo CAF taldeko Trenasa enpresako langileek, Beasainen egoitza nagusia duena eta Foru Erkidegoan gero eta pisu handiagoa duena. Duela astebete Orbital erosi zuela iragarri zuen, segurtasun sistema kritikoen diseinuan eta ezarpenean espezializatutako ingeniaritza nafarra.\nZehazki, Frantziako hiriburuko aldiriko trenak kudeatzen dituen Pariseko Garraioen Administrazio Autonomorako 21 unitate (105 tren) bermatzen dituen eskaera. CAFi esleitutako eskaera hori Castejongo instalazioan fabrikatuko da, eta horrek sobera edukiera eta espazioa du horretarako. “Une honetan enpresan dauden 54 lanpostuak ziurtatzeko aukera emango du”, azaldu dute plantillatik.\nAlbistearekin, Nafarroako lantegiak ziurgabetasun ziklo bat itxitzat eman du duela urtebete baino gehiago, zuzendaritzak une horretan zituen 110 langileak itxi eta kaleratuko zituela iragarri zuenean, horietako asko Castejonekoak eta inguruko herrietakoak.\nAzkenik, egoera bideratu da, baina plantillako iturrien arabera, CAFek “Renferi xantaia egiteko erabili du Trenasa” kontratuen esleipenean, eta 2023tik aurrera eskaeren bolumen orokorra altua izatea espero du.\n2007an ireki zen Trenasa, eta tren-, tranbia- eta metro-bagoien txasisa egiten du, baita barruko muntaiarena ere.\n← Errekor zifrak euskal turismoan urrian\nESK-k dio Azpeitian langile batek bere buruaz beste egin izanaren zantzuak dituela →


Foruzainak eta ertzainak Bartzelonan • ZUZEU\nForuzainak eta ertzainak\nNafarroako zenbait foruzainek eta euskal erdiko hainbat ertzainek parte hartu dute Bartzelonan egin den manifestazio batean. Lanean? Keba. Komite Internazionalistak eta Askapena bezala hasi al da hegoaldeko polizia, brigadak bidaltzen mundutik zehar? Batek daki. “Poliziaren duintasuna” aldarrikatzea zen martxaren xede nagusia, eta hainbat sindikatuk antolatu zuten mobilizazioa; estatu osoko segurtasun indarrak izan dira presente: guardia zibilak, nazionalak, guardia urbanoa, mosoak, aduanetakoak…\nDeialdia katalanez. Benetan, ze enbidia ematen didaten.\nAskok aurpegia estalita eraman zuten manifestazioan zehar. Uste nuen mozal legearen ondoren hori legez kanpokoa zela; tronpatuko nintzen.\nPoliziek bi eragile salatu dituzte manifestazioan, gehienbat: batetik, Bartzelonako udaletxea eta Ada Colau; bestetik, CUP.\nGuardia Urbanoak salatzen du ez duela babes instituzionalik sentitzen. Polizi guztientzako babes juridiko handiagoa eskatu zuten, baita erabiltzen duten material ezberdinen hobekuntza ere. Polizia indarren arteko elkarlana hobetzeko eskatu zuten, eta jasaten duten “kriminalizazioa” eta “politizazioa” amaitu dadila nahi dute.\nGeure lanpostuak babesten edo soldatak igotzeko eskatzen ari ginela bizkarra berotzen digutenean ahaztu egiten zaigu, normala den bezala, baina poliziek ez dute aberastasun iturririk ustelkeriatik ez bada; hau da, gehienok bezala, beraien lan indarra saltzen dute ordainsari baten truke. Langile askoren gisan, asko ez daude gustura beren soldatekin.\nBaina zein da Hegoaldeko polizien egoera soldata aldetik, labur azalduta bada ere?\nNafarroa – Foru Gobernuaren Polizia Legea hainbat alderdi eta sindikaturen babesarekin atera zen aurrera: ELA, UGT, CC.OO, AFAPNA, PSN, Geroa Bai, I-E, eta EH Bildu. Besteak beste, kargu altuenen soldatak jaitsi eta gainontzekoena igotzea zen asmoa; irailean 31 goi karguk beren dimisioa aurkeztu zuten. Foruzainek, hala ere, beraien lana gaizki ordainduta dagoela diote; Juantxo Zabalzak, foruzainen bozeramaile sindikalak, ertzainen lana askoz hobe ordaintzen dela azpimarratu zuen.\nEAE – Jaurlaritza justuki aurkako norabidean doa. Agintariei 3300€ gehiago ordainduko zaie urtean. SIPE sindikatuaren arabera soldataren igoera %3koa da (estatuak %1a onartzen du gehienez), beraz, hiruko erregela aplikatuta niri urteko soldata 110.000€-koa dela ateratzen zait. Ez dago gaizki. Gainontzeko polizien batazbestekoa 2400-2500€ ingurukoa da. Horretaz gain, polizia dezentek erretiroa hartuko dutela argudiatuta, 1000 ertzain berri gehitu nahi ditu Jaurlaritzak.\nLehen arrrisku-plusa kobratzen zuten, Euskal Herrian bizi zen gatazka armatua zela eta. ETA-k armak utzi zituela bost urte baino gehiago igaro diren honetan, ez dakit plus hori kobratzen jarraitzen duten ala ez.\nAgian ahaztu egin zaie kentzeko eskatzea, badaezpada ere gogorarazten dut.\n2 pentsamendu “Foruzainak eta ertzainak Bartzelonan”-ri buruz\nBat 2017-01-23 15:41\nErtzain arruntek ez dute sekulako horrelako soldatarik kobratzen; gehienek, 1900 euro inguruko nomina daukate eta ondo baino hobeto kobratzen dutenak goi-kargudunak dira (leku guztietan bezala).\nZuhaitz Ordoki 2017-01-23 16:22\nOposizioetan esaten da 2400€ inguruko soldata dagoela (beste iturri batzuetan 2500€ ere ikusi dut). Beraz, ziurrenik, biok berdina esaten aritzeko aukera handia dago: 2400 eurori zergak kendu behar bagenizkio agian 1900 litzateke zuzena. Ez dakit, iragarkian ez du zehazten.\nUrtean 110.000€-ko soldata diodanean, noski, agintariez ari naiz.


Bidebarrieta kulturguneak 'Desde la sombra' eleberriaren aurkezpena jasoko du. Noticias de Gipuzkoa\nBidebarrieta kulturguneak 'Desde la sombra' eleberriaren aurkezpena jasoko du\nEkitaldia Bidebarrietako Liburutegiko ekitaldi aretoan izango da, arratsaldeko 19:30ean\nn.g. - 2016(e)ko apirilaren 7a, osteguna - 11:03etan eguneratua\nBilboko Udaleko Kultura Sailaren esku dagoen Bidebarrieta Kulturguneak, Desde la sombra (Ed. Seix Barral), Juan José Millás idazlearen liburu berriaren aurkezpen ekitaldia jasoko du asteazkenean, apirilaren 13an, arratsaldeko 19:30etik aurrera. Ekitaldia Almudena Cacho kazetariak aurkeztuko du –sarrera librea izango da aretoko leku guztiak bete arte–, eta streaming-ez eskainiko da www.kulturguneatb.net webgunean.\nBILBO. Juan José Millás irakurlea eta idazle bikaina batera agertuko zaizkigu bere itxurazko xumetasunean balio sinboliko indartsua gordetzen duen eleberri honetan. Lanak, idazlea gaur egungo narrazioak duen egile nagusietakoa bilakatu duten ezaugarriak eskaintzen ditu. Oraingo honetan, ohiko protagonista ez ohiko egoera batean murgilduko da, ohikoa ez den korapiloan, umorea, suspensea, eta egungo munduari buruzko begirada argia modu bikainean uztartuz idatzitako lanean.\nDesde la sombra lanaren protagonista Damián da. Bere burua zalantzaz beteta ikusten du lana galdu zuenetik, eta egun batean lapurreta txiki bat egingo du antikuario azoka batean eta armairu baten barruan ezkutatuko da. Bertatik irtetea lortu aurretik, armairua saldu eta Lucíaren eta Federen logelara eramango dute. Eta bertan instalatuko da Damián, altzariaren parte balitz bezala. Premisa ezinezko baina sinesgarri hori azken muturreraino eramateko trebeziak tentsio bikaina ematen dio eleberriari.\nJuan José Millásek (Valentzia, 1946) hainbat eleberri idatzi ditu: Cerbero son las sombras (Sésamo Saria, 1975), Visión del ahogado (1977), El jardín vacío (1981), Papel mojado (1983), Letra muerta (1983), El desorden de tu nombre (1986), La soledad era esto (Nadal Saria, 1990), Volver a casa (1990), Tonto, muerto, bastardo e invisible (1995), El orden alfabético (1998), No mires debajo de la cama (1999), Dos mujeres en Praga (Eleberri Primavera Saria, 2002), Laura y Julio (Seix Barral, 2006), Planeta Saria, irakurleen Qué Leer Saria eta Narrazio Sari Nazionala eman zizkion El mundo (2007), Lo que sé de los hombrecillos (Seix Barral, 2010) eta La mujer loca (Seix Barral, 2014).\nPrimavera de luto (1989), Ella imagina (1994), Articuentos (2001), Cuentos de adúlteros desorientados (2003), Los objetos nos llaman (Seix Barral, 2009) kontakizun liburuak, eta Articuentos completos (Seix Barral, 2011) liburukia ere argitaratu ditu. Kazetaritza barruan egin duen lanak kazetaritzako Manuel Vázquez Montalbán kultur saria eman dio, besteak beste, eta Algo que te concierne (1995), Cuerpo y prótesis (2001), Hay algo que no es como me dicen (2004) eta Vidas al límite (Seix Barral, 2012) lanetan dago jasota, beste batzuen artean. Bere lanak hogeita hiru hizkuntzatara itzuli dira.


Ander Txakartegi Titan Desert-era | Berriatua Bizi\nAnder Txakartegi Titan Desert-era\nPosted on otsailak 6, Ostirala by kalamendi\nAnder Txakartegi: “Titan Desert-era gozatzera, sufritzera eta ekarpena egitera goaz”\nBizikleta eta abentura zaleentzako lasterketa bat moduan aurkezten bada ere, Titan Desert by Garmin mendi bizikleta lasterketak sakrifizioa eskatzen du. Baina norbere erronkei aurre egin eta horiek gainditzea ere lasterketaren filosofian sartzen da. Eta filosofia hori mugetatik haratago eroan dute bertoko hiru herritarrek.\nAbentura, baina, ez da atzo hasitakoa. Ander Txakartegi berriatuarrak aspalditik zuen Titan Desert lasterketa egiteko ilusioa eta gogoa. Baina bere erronka haskozaz haratago zihoan: lasterketa egiteaz batera, proiektu solidario bat burutu nahi zuen. Eta, hain justu, proiektu solidario horrek eman dio Txakartegiri egitasmoagaz aurrera jarraitzeko grina.\nFuntsean, lasterketa egiteaz gain, Txakartegik 6.000 eurotan baloratutako medikamentu, arropa, jolas eta abarrez beteriko atoia eraman nahi du. «Nik betidanik ezagutu izan dut etxean solidaritate hori eta barru-barrutik aterata, lasterketa egitera joan eta bidaiak bigarren helburu bat edukitzea ondo legokeela pentsatu nuen», dio berriatuarrak.\nAnder Txakartegi (Berriatua), Txomin eta Iñigo Bustindui (Ondarroa), Xabat Arrate (Markina-Xemein), Eneko Barrota (Iurreta) eta Alex Txikonek osatzen dute taldea\nHelburuak ondo finkatuta, inguruan galdetzen hasi eta lasterketa hori egingo luketenekin topo egin zuen. Hor sartu ziren jokoan Txomin eta Iñigo Bustindui ondarrutarrak, Xabat Arrate markina-xemeindarra eta Eneko Barrota iurretarra. Bata bestea baino kirol zale amorratuagoa, abenturazaleagoa eta probazaleagoa. Baina besterik ere gehitu zen taldera: Alex Txikon.\nTaldea osotuta, urte bat baino gehiago atzera eginda batzen hasi ziren. Guztiek bat egin zuten Txakartegik proposatutako proiektu solidarioagaz. Eta behin gauzak argi zeudela, eta proiektuari lema ipini ostean (Basamortura eskuzabal), mugitzen hasi ziren, ateak jotzen hasi ziren.\nIzan ere, lasterketa egiteak kostu ekonomiko handia badu, kostu hori oraindik gehiago garestitzen da proiektu solidarioarekin. «Bildutako produktu guztiak eraman egin behar dira, eta horrek kostu handia dauka», gaineratu du Txakartegik. Txikonen laguntzagaz eta ospeagaz, laguntza eta babes eske hasi ziren. «Enpresa askotara joan gara. Batzuk atea itxi badigute ere, beste batzuek lagundu egin digute, eta hori asko eskertzen dugu».\nEta ateak jo eta jo, taldea indarrak batzen joan da. «Koikili Lertxundi futbol jokalari ohiak ere proiektua babestu du eta laguntzen dabil, ahal duen heinean».\nLasterketa egiteaz gain, taldeak 6.000 euroko balioa duen atoia eramango du Marokora, medikamentu, arropa eta jostailuekin beteta. Proiektu solidario bat daramate eskuartean\nBaina indar metaketa azkenera arte eramango dutela argi dute guztiek. «Laguntza guztia ongietorria izango da; dena behar dugu».\nZentzuz baina burugogor, tentuz baina inertziaz eta denaren gainetik, gogotsu. Horrelantxerik dabiltza Txakartegi eta gainontzeko taldekideak azken hilabeteetan. Txartelak saltzen, babesa eskatzen, proiektua azaltzen eta euren ilusioa besteei helarazten. Izan ere, zer edo zer badute, proiektu solidarioa burutzeko ilusioa dute. «Lasterketa egingo dugu, baina gure proiektua azkenera arte ailegatzea nahi dugu. Egingo duguna mundu guztira zabaldu nahi dugu, eta aldi berean, laguntza eskaini diguten guztiei mundu guztiaren aurrean eskerrak eman nahi dizkiegu, laguntza hori barik hau ez zelako posible izango».\nLasterketa apirilaren 27tik maiatzaren 2ra egingo da, Marokon. Bien bitartean, Txakartegi eta gainontzeko kideak jo eta ke ari dira gauzak antolatzen: bertso saioa, bertso afaria… «Dena beharko dugu», azpimarratu du Txakartegik.\nEnpresa batzuek lagundu dieten moduan, Berriatuko, Ondarroako eta Iurretako udalek eskainitako laguntza ere eskertu nahi izan dute. Senideei ere emandako babesa eskertu nahi izan diete. «Hasieran zoratuta nengoela esaten zidaten. Baina laguntza eskatzen hasi garenean, eta gure asmoagaz aurrera jarraituko dugula egiaztatzean, beti aldamenean ditugunak hor egon dira, eta hori asko eskertzen da».\nProiektua Amatxorbe elkartearen babesean ari dira gauzatzen. «Amatxorbe kirol ekintza solidarioak egiteko Iurretan sortutako taldea da. Elkarte moduan osotuta zegoenez, Barrotari esker, gure proiektua elkarte horren izenean aurkeztu dugu».\nProiektua Amatxorbe Iurretako elkartearen izenea aurkeztu dute; taldea kirol ekintza solidarioak egiteko elkartea da\nIlusioa ageri-agerian dute taldeko kideek, eta atez ate indarrak gehitzeko laguntza eskatzen ibili diren sasoian asko ikasi dutela diote. Hori bai, euren helburua zein den ez dute ahaztu, beti presente eduki dute.\nLasterketari dagokionez, proba ez dago edozein bizikleta zaleri zuzenduta. Baina bostak ondo asko dakite horrelako proba batek suposatzen duena. Eta horri jarraituz, entrenamenduak eta bestelako ariketak egiten ari dira; Jorge Azanza txirrindulari profesional ohiagaz ere saioak egiten ari da Txakartegi. «Ez dugu buruan lasterketa lehen edo azken amaitzea. Guk egin nahi dugu egin, eta bitartean gure proiektu solidarioa bertara bideratzea».\nOro har, Marokora «sufritzera baina aldi berean gozatzera» doazela diote. «Esperientzia bizi nahi dugu, gure ekarpena eginaz».\nProiektuaren izena. Basamortura eskuzabal.\nKideak. Ander Txakartegi, Iñigo eta Txomin Bustindui, Xabat Arrate, Eneko Barroeta eta Alex Txikon.\nProiektu solidarioa. 6000 eurotan baloratutako mendikamentu, arropa, jolas eta bestelakoz betetako atoia eroango dute.\nSare sozialetan. Amatxorbe elkartearen izenean doan proiektuaren nondik norako guztiak jakiteko, taldeak Twitter kontu bat dauka: @amatxtitan.\nEkintzak. Markina-Xemeingo Aratusteetan txosna ipiniko dute (otsailak 15); Bertso afaria, Aspen (martxoak 13); Bertso saioa, Berriatuan (martxoak 22). Txartelak ere saltzen ari dira (hainbat kirolariren kamisetak zozkatzen dituzte, besteak beste).\nLasterketaren datak. Apirilaren 27tik maiatzaren 2ra.\n2 thoughts on “Ander Txakartegi Titan Desert-era”\nNere postekin loturak: Bertso afaria | Berriatua Bizi\nNere postekin loturak: Bertso saioa | Berriatua Bizi


Bloga archivos - Adarrots Folk Taldea\nPosted at febrero 1, 2019\t-tik Adarrots in Bloga\nZurekin dantzan, bada aurkezten dizuegun EP berriaren izena, zuzeneko proposamen musikala erabat berritua sustatzeko asmoarekin jaioa. Hain zuzen, orain dela gutxi, Bilborock aretoan aurkeztu genuen, bai eskenatoki bai plazetan, garatukodugun garai berri eta polit hau. EP hau, Unai Mimenzak grabatu,…\nPosted at noviembre 12, 2018\t-tik Adarrots in Bloga\nDakizuenez, Azaroak 16ko aurkezpen kontzertua Bordillo Aplastao kanpainaren alde modu solidario batean izango da. Iluntzeko 20:00etan iniziatiba honen ikuskizun eta informazio guztia izateko aukera ederra izango dugu. Baina orokorrean, zer da Bordillo Aplastao? B. A. kanpainak, pertsona batzuk mugikortasun mugatu…\nPosted at noviembre 7, 2018\t-tik Adarrots in Bloga\nPasa den Azaroaren 1a, abesti batzuk grabatzera sartu ginen estudiora burubelarriz. Aldi honetan Urdulizko Tio Pete estudioetan grabatu dugu Unai Mimenzarekin. Egun polita pasatu ginen. Estudio hain eroso eta teknikari hain profesional batekin, oso erreza izan zen. Laster entzuteko aukera…\nPosted at -tik Adarrots in Bloga\nAzaroaren 16an, Bilborock aretoan, arratsaldeko 20:30tan Adarrots taldearen zuzeneko berriaren aurkezpena izango duzue. Ikuskizun berriaren abesti gehienak berriak dira eta taldekide berri batzuk ezagutuko duzue ere. Kontzertu solidario hau, «Bordillo aplastao» kanpainaren alde izango da. Bi euroko sarreratxo bat kobratuko dugu….\nPosted at septiembre 4, 2018\t-tik Adarrots in Bloga\nHilabete batzuk publikoki geldirik egon ondoren, egitasmo berria, ikuskizun eta sorrera erabat berrituarekin itzuli da Adarrots taldea. Gelditasun publikoa, bai eskenatokietan bai sare sozialetan, gure jarduera erabat motela izandelako, baina taldeak ez dio inoiz bere bidea ekiteari…\nPosted at junio 21, 2015\t-tik Adarrots in Bloga\nOraindik ez duzula Adarrots taldeari buruzko X. urteurreneko dokumentala ikusi? Benetan? Lasai, orain youtuben ikusteko aukera duzu. Ikusi nahi baduzu, sakatu HEMEN Eta etxean jatorrizko formatuan nahi baduzu gehigarri guztiekin + CDa, lortu ezazu gure web guneko…\nPosted at diciembre 5, 2014\t-tik Adarrots in Bloga\nAurten «Adarraren hotsa. Nahia egi bihurtzearen bidea» taldearen azken lana Durangoko azokan «Autoekoizleen Plaza» standean (Barrenkale 15) salmentan izango duzue. Dakizuenez, lan honek DVD taldearen ibilbidearen dokumentala eta 10 abestitako CDa gehi 40 orrialdeko liburuxka ekartzen du. Lanaren…\nDENA PREST HASTEKO\nPosted at octubre 8, 2014\t-tik Adarrots in Bloga\nBadago tango famatu bat esaten duena 20 urte ez direla ezer. Gu ez gara inor hori gezurra denik esateko, baina gure kasuan esan dezakegu 10 urte gauza askotarako ematen dituztela. Adarrots taldeak 10 urte bete ditu bere lehenengo…\nORDUA HELDU DA!!\nPosted at septiembre 2, 2014\t-tik Adarrots in Bloga\nUztailan X. urteurrenaren zuzenerako formato berria entsaiatzen egon eta gero, Abuztu sabatikoa hartu dugu pilak kargatzeko. Martxan jarri gara berriro azken astinduak emoteko. Laster Adarrots taldearen hirugarren lana aurkeztuko dugu. Eta noski, lehen esan dugun bezala, formatu ezberdin…\nONGI ETORRI JARE!!\nPosted at marzo 31, 2014\t-tik Adarrots in Bloga\nPasa den ostirala egun berezia izan zen Gorka taldeko gitarrajolearentzat. Jare, bere alabatxoa mundura etorri zen. Adarrots familia poliki poliki haunditzen ari da eta gu pozik, nola ez!! Auskalo Jare hamabost urte duenean taldearen 25. urteurrena ospatzen ari garen… Zorionak…


"Sinistu dezagun euskara ez dela daukagun zerbait, garen zerbait baizik" - Diario de Noticias de Navarra\n"Sinistu dezagun euskara ez dela daukagun zerbait, garen zerbait baizik"\nIgande eguerdian amaitu da Korrika Donostiako Bulebarrean, 12.40etan, milaka herritarren txaloen artean\nuxue garro irastorza / donostia 10.04.2022 | 13:48\nMilaka pertsona izan dira Donostian Korrikaren amaieran Javi Colmenero\nMilaka pertsona izan dira Donostian Korrikaren amaieran\nEguzkia ia irten berri zegoela iritsi da Korrika Donostiara, Errekaldera. Orduerdi inguruko atzerapenarekin sartu da Gipuzkoako hiriburura, 07.36etarako aurreikusita bazegoen ere. Añorgatik pasa eta Antiguo ere gurutzatu du; auzo honetan eraman dute lekukoa, 2.527. kilometroan, NOTICIAS DE GIPUZKOAko langileek. Ondoren, erdigunetik barrena, gainontzeko auzoetatik igaro da, ahalik eta eguerdia iritsi berritan, Bulebarrean sartu den arte. Milaka euskaldun eta euskaltzaleren parte-hartze eta konpainia izan du ibilbideak Donostiako kaleetan.\n12.40tan igaro da Korrikaren lekukoa Bulebarreko Zumardiko amaiera puntutik, aurreikusi baino hamar minutu eskas beranduago. Karmele Jaio, idazle eta egunkari honetako kolaboratzailearen, eta Aize Otaño, Astigarragako euskaltegiko irakaslearen eskuetan egin du azkeneko kilometroa.\nIzan ere, Jaio da Euskal Herriko 2.575 kilometro bisitatu dituen mezuaren egilea, baita Bulebarrean idazkiaren irakurketa egin duena ere. Korrikak "hizkuntza zerbait fisikoa bihurtzeko ahalmena" duela azpimarratu du, "gure a e i o u partikularra" gorpuztekoa. Teorikoki babesteaz gain, bizirauteko, erabileraren garrantzia gogorarazi duen metafora ere aipatu du; "behar du lepo bat zeinen gainean segi aurrera. Malko eta listuz bustitzea behar du euskarak. Hatz markaz zikintzea. Zikindu dezagun, beraz, euskara; lohitu dezagun bizitzaz".\nEuskararen aldeko defentsan etiketak alde batera uzteko gonbidapena ere luzatu die herritarrei. "Ahaztu ditzagun behingoz euskaldun berri eta zaharrak. Iraultza honetan, lasterketa honetan, denok garelako euskaldun berri", adierazi du Jaiok.\nAzkenik, euskara euskaldunon nortasunaren parte bat dela sinesteko ordua dela goraipatu du, "ez dela daukagun zerbait, garen zerbait baizik" dioen sinesmenarena, idazle gasteiztarraren esanetan.\nEkitaldia Kukai dantza taldeak eta Pirritx, Porrotx eta Marimototsek eginiko koreografia batekin bukatu da, Korrikaren aurtengo ereserki bihurtu den Hitzekin abestiaren erritmoa jarraitu dutelarik.\nHortik aurrera, euskaltzaleek festa giroa luzatzeko aukera dute, Korrikaren antolatzaileek Donostiako leku ezberdinetan prestaturiko zortzi espazioetan zehar. Kontzertuak, ikuskizunak, tailerrak, azokak, jaki dastaketak eta beste hainbat ekintzez gozatu daiteke, 22. Korrikari amaiera borobila emateko.\nNavarra Suma, en contra de que el Parlamento foral colabore con la Korrika.\nHamarnaka lagun Elizondon euskaltegiei eta euskarari bulkaldia ematen.\n40 urte bete dituen Xorroxin Irratiak Korrikarekin bat egin du.


UPN eta Ciudadanos elkarrekin aurkeztuko dira foru bozetara, Navarra Suma izenarekin | Politika | Berria\nUPN eta Ciudadanos elkarrekin aurkeztuko dira foru bozetara, Navarra Suma izenarekin\nAlbert Riverak eman du berria, Madrilen. Hirukoa osatuko dute PPrekin batera, Nafarroan gobernu "konstituzionalista" lortze aldera. UPNren Kontseilu Politikoak gaur iluntzean eman dio baiezkoa egitasmoari.\nAlbert Rivera Ciudadanoseko burua, Altsasun (Nafarroa), iazko azaroko ekitaldi batean. Villar Lopez/EFE\n2019ko martxoak 11 07:00\nAlbert Rivera Ciudadanoseko presidenteak jakinarazi du Nafarroan UPN eta Ciudadanos elkarrekin aurkeztuko direla maiatzaren 26ko foru hauteskundeetan. Haren arabera, akordiorako oinarria lortu dute horretarako, Nafarroan gobernu "konstituzionalista" lortze aldera. Madrilen hitz egin du Riverak, 2004ko martxoaren 11ko atentatuen oroimeneko ekitaldi baten ostean.\nRiverak Madrilen aurreratutakoa berretsi egin du UPNren Kontseilu Politikoak iluntzean. 21:00etan eman dute prentsaurrekoa, Ciudadanoekin batera aurkezteko akordioa babestu dutela jakinarazteko. Joan den astean, UPNk eta PPk iragarri zuten koalizioan aurkeztuko direla Nafarroan maiatzaren 26an. UPNko zuzendaritzaren %72k babestu zuen akordio hori. Ciudadanosekin batera aurkezteko proposamenak askoz ere babes handiagoa jaso du gaurko bileran: %94k egin dute aukera horren alde.\nBeraz, hirukoa osatuko dute UPNk, PPk eta Ciudadanosek. Navarra Suma izena emango diote hautagaitza bateratuari.\nAna Beltran Nafarroako PPko buruak esan du ona dela akordioa. "Itun ona da Nafarroarentzat eta Espainiarentzat, gobernuetatik ateratzeko Uxue Barkos [Nafarroako Gobernuko lehendakaria] eta Pedro Sanchez [Espainiakoa]". Azaldu du hiruko formula hori berak abenduan proposatu zuela, "Euskadik Nafarroa bere egiteko arriskuagatik". UPNk orduan baztertu egin zuen.\n2015eko foru hauteskundeetan UPNk hamabost parlamentari lortu zituen, PPk bi eta Ciudadanosek batere ez —berrehun botora geratu zen bat lortzetik—.


Aida txuri! Aida gorri!\nItzaintzan Andra Mari.\nBera dabil karrioan,\nbera, bi behi ta gurdi.\nteila ohol eta guzti,\nAida txuri! Aida gorri!,\nNahiz ta kondea konde,\nez diagu etsi behar\nKanpaiak dei ginduneko\nleku hartan bertantxe,\nermita altxa arte.\nteila, ohol eta guzti\nitzaintzan Andra Mari,\nEgunez pilatu ahala\nteila, ohol eta guzti,\nHirugarren aldiz ere\nGesaltzatik behin berriro\neuskal gizaldiak ere\nLau aldiz erre eliza;\nlau aldiz jaso, ostera.\nAEP-ko “Ermitagintza” kapituluko lehen ataleko kanta da hau funtsean (6 bertso). OKA-koan 3 bertso ditu: Lehena eta azkena handik hartuta daude zuzenean; bigarrena berria da; ez da AEP-n ageri. Arantzazuko korua kanta sortan bigarrena kanpoan utzi zuten (ik. IV. Maria, 5. kanta).\nArantzazuko Andre Mariarentzat lehen ermita non eraikiko tirabira eta gorabeheren herri-tradizioko gaia kantatzen du hemen S. Mitxelenak (ik. J. A. Lizarralde “Manifestación de la Madre de Dios a los vascos en Aránzazu según la leyenda”, in: Arantzazu, I, 1921, 4. zenb., 88-90 or.). Aingeruak –edo Andre Mariak– peskizan zegoen emakumeari bota omen zion madarikazioarena ere jasotzen du Lizarraldek kanta zaharretik:\nBegira dagon orri\nbegia galdu bekixo.\nMitxelenak, ordea, alde batera utzi zuen, eta oharrean eman horren berri. Herritarrak ez baina Oñatiko kontea da Mitxelenaren Poema-n ermita Arantzazun eraikitzearen kontrakoa; herritarrak eta Andre Maria bat datoz lehia horretan.\nHerri-doinua aukeratu zuen eta moldatu Mitxelenak AEP-n; bi ahotsetara moldatu zuen doinua OKA-n, bestelako aldaketa txikiren bat egiteaz gain. Arantzazuko korua sortan (IV. Maria, 5. kanta), abestiaren azken konpasa zerbait aldatuta dator.\nJ. M. Ibarbiak Arantzazukoak sortan jaso zuen kanta hau (11. zenb., 8-9 or.), lehen eta azken ahapaldiak aukeratuz eta doinuan aldaketa txikiren batzuk eginez. M. Idoiagak organoaren laguntza jarri zion (OKA/Id, 6. zenb.; AAB: 261).\n1997ko Arantzazu. Ameskabi, otoizleku grabazioan (CD + testuen liburuxka) 8. kanta da hemengoa; zuzenean jaso zuen AEP-ko testua, ortografia eguneratuz–; bestalde, honako ahapaldiok datoz, kantatzekoen artean errezitatzekoak, AEP-2 liburu beretik hartuak, eta ortografia eguneratuan (79-80 or.):\nOñatiko parrokia begiz jo zan lehenengo\nirudi agertuari estalpe emateko.\nBarrez hago, Kondetxoa, asmo hortan harroxko.\nBarre hori, Kondetxoa, aurki zaik itzaliko!\nUrtiagaingo muinoa, bigarren aldia hauxe,\nhauta zuten pilatzeko teila, ohol eta habe.\nKondetxo horrek barre dagik, barre berriro ere?\nBihar jakingo diagu barre hori noiz arte!\nGoratxoago, Gesaltzan pentsatu zan urrena\nhirugarren probaldia, hirugarrena azkena.\nHandik ere ihesten bazen argiz pila zutena,\ngarbi zegon non behar zen ermita hasi urrena.


“Neska* gazteon antolakuntza eta saretzerako pizgarri izatea da topaketa hauen helburua” - Laudio - Aiaraldea.eus\nJOSUNE FERNANDEZ IGLESIAS\n“Neska* gazteon antolakuntza eta saretzerako pizgarri izatea da topaketa hauen helburua”\nAimar Gutierrez Bidarte 2021-06-24 07:00\nJosune Fernandez Iglesias da Arabako Neska* Gazteen Topaketetako antolatzaileetako bat. / Aiaraldea.eus\nJOSUNE FERNANDEZ IGLESIAS (Laudio, 1997) uztailaren 3an Agurainen egingo dituzten Arabako Neska* Gazteen Topaketen antolakuntzan dabil buru-belarri. Topaketen nondik norakoak azaldu dizkio Aiaraldea Komunikabideari.\nZer dira Arabako Neska* Gazteen topaketak?\nArabako Neska* Gazteen arteko ezagutza eta saretzea bultzatzeko topaketak dira hauek. Asko gara herriz herri Araban zehar antolatuta gauden neska* gazteak, eta gu guztiok elkar ezagutzeko beharretik hasi ziren hauek antolatzen.\nAurretik bi edizio egin dira dagoeneko. Lehenengoa Amurrion bertan egin zen, 2017an. Arabako talde desberdinetan antolatutako neska* gazteak Amurrioko Gaztetxean elkartu eta hainbat eztabaida saio egin zituzten bertan.\nLehen edizio horren arrakasta ikusirik 2018an berriz antolatu ziren, Zuiako Gaztetxean. Geldialdi baten ostean, 2020an topaketei berriro heltzea zen asmoa baina pandemia egoerak ez zuen ahalbidetu.\nUztailaren 3an egingo dituzue. Zer eskainiko du edizio berri horrek?\n“Probatu ez duenak ez daki zer den hau!” lelopean Agurainen antolatuko dugu Arabako topaketa berria. Helburu nagusia antolakuntza feministarako deia luzatzea izango da, herriz herrikako neska* gazte taldeetan.\nTrebakuntza feminista eta aisialdia uztartuta, egun osoko egitaraua prestatu dugu. Goizean elkar ezagutzeko dinamikak eta tailer pare bat egingo ditugu, eta bazkalostean mahai-ingurua egingo dugu Arabako Neska* gazte taldeetako kideekin. Eguna borobiltzeko kontzertua prestatu dugu Aiaraldeko bi sortzailerekin: Miriam Bueso eta Jone Urruela.\nEgitarauaren informazio zehatzagoa zabaltzen ari gara Arabako neska* gazte taldeen sare sozialen bidez. Internet bidezko izen-emate epea ere zabaldu dugu dagoeneko; oso erraza da, esteka honetan egin daiteke.\n“Antolakuntza feminista ahalduntzerako oso tresna aberasgarria da, korapiloak askatu eta eztabaida berriak zabaltzeko aukera eskaini dit”\nNola antolatu zarete topaketa hauek aurrera ateratzeko?\nArabako talde desberdinetako neska* gazteak batu gara: Laudioko neska* gazteak, Amurrioko Otsemeak taldea, Gorbeialdeko Zeteme, Gasteizko Negeak edota Aguraingo Inguma taldea, besteak beste.\nGure artean egin beharrak banatu eta hauek lotzen joan gara.COVID-19ak asko zaildu ditu prestaketa lanak, hasieran modu telematikoan egiten genituen bilerak.\nUdalerrietako mugak zabaltzerakoan elkartzeko aukera izan genuen eta askoz emankorragoak izan dira bilerak. Gauza batzuk lotzeke dauden arren, egitarau polita aterako dugu aurrera guztion artean.\nZer eskaini dizu antolakuntza feministak zuri?\nOso aberasgarria zait, ahalduntzerako tresna baliagarri bat dela esango nuke, asko ari naiz ikasten. Zure interes berdineko jende berria ezagutzeko aukera ematen dizu: korapiloak askatu eta eztabaida berriak zabaltzeko.\nZer espero duzue lortzea topaketa hauekin?\nTopaketa hauek neska* gazteon antolakuntza eta saretzerako pizgarri izatea nahi dugu. Aiaraldea mailan neska* gazteok herrietako taldeetan antolatzeko jauzia ematera bultzatuko dituelakoan nago.


On Kixote Mantxako. Bigarren Zatiko 49garren atala\nBere uhartean zehar inguru-minguru Santxo Pantza zebilenean gertatu zenaz.\nJaurlari handia haserre gorrian eta uzkur utzi genuen, nekazari irudigile eta malmutz harekin; sehiburuak irakatsi zion bezalaxe egin zuen, eta honek Duke jaunaren asmakuntzari atxekita eginarazi zion, Santxori isekaz murrikaldi bat egitearren; berau, ostera, txotxolo, xakar eta marddul izanagatik, denak txundituak utzirik zegoen, harez gero, eta berarekin zegozen guztiei, Pedro Recio doktoreari ere bai, Dukearen agerkai haren nondik-norakoa bukatuz geroztik gelara itzulita, honela mintzatu zitzaien:\nOrain bai, ongi ulertzen dut, epaileak eta jaurlariak brontzezkoak izan behar direla, arazodunen buruhauspenak ez jasaiteko, edozein ordutan, ezgaraian beti, entzun eta artatu behar zaizkiela uste baitute, beraien arazoari ez besteri gogo eman behar zaiola eta, datorrena datorrelarik; eta epaile gaixoak entzun-ebatzi ezik, haintzat hartzen ez badie, edo ezin duelako edo entzuteko ordurik onena ez delako, han doaz biraoka, erasian, haren azpiak jaten, gaitzerraiteka, arbasoen jatorria bera uhertuz. Arazodun buruzkin, "tratulari" txaldan, garazlari zuntzun, ez hadi lehiaka, iguriki ezak hire "tenorea", hire mugaldi ona, garatza egiteko, hire "garda" egiteko: ez hadi jin bazkal-tenorean, ez loaldian; epaileak hezur-haragizkoak dira izan ere, eta gorputzak galdatzen diona gorputzari eman behar dio; ez nik bezala, ordea, nireari jaten emaiten ez baitiot, Pedro Arrezio Atartefuera dotoreari eskerrak, hemen berean aitzin-aitzinean dudan honi beroni eskerrak, gosez hil nadin nahi baitu, heriotza hau bizia dela eta dagoelako, Jaungoikoak hari eman diezaiola bizi hori, hari eta haren antzeko guztiei; esan nahi baita, atxeter tzarrei; onak direnei esku-zarta, txalo eta goresmen.\nSantxo Pantza ezagun zuten guztiak harri eta zur, haren hitz-jario hain txukuna entzunik, ez zekiten nondik ote zetorkion, zeri egotzi; lanbide edota eginkizun larriek, nonbait, adimendua ontzen dute edo bestela trauskiltzen dute. Azkenean, Pedro Recio Agüero de Tirteafuera sasi-sendagileak gau haretan abaltzen emanen ziola agindu zuen, nahiz eta Hipokratesen zuhurritz guztietaz at egon. Pozik jaurlaria, honenbestez, eta gaua noiz iritsiko zain, irrikitan, abal-orduaren begira. Aldia, haren irudikoz, ordea, geldi zegoen, beti bat, eta ez zitzaion berehala iritsi nahi zuen ordua edo orena; abaria, azkenik, heldu zen, eta zera eman zioten: behikizko txitxi-pitxi tipularekin eta txahal xahar xamarra izan zenaren esku egosiak. Aho betean ekin zitzaion, mauka-mauka, Milango txuluntak eman balizkiote baino jangurago, edo Erromako faisaiak, Sorrentoko txahalkia, Morongo eperrak edo Lavajosko antzarak izan bailiran, gose-belarraren gainean ibilia zen eta; abari edo auhari legea egin bitartean , sendagile ustezko hari buruz esan zuen:\nAdizu, dotore jaun: hemendik aitzina, ez axolarik har niri jaki gozo, janari limikagarri, ahotik ezin utzizko hazkurririk emaiten, nire urdaila bere erroetatik ilkiko da eta; zeren, ahunzki, behiki, urdaiki, artxarki edo haragi gatzartuari ohitua baita, tipula eta arbiei ere bai; baina, jauregiko beste jakirik emanez gero menddere edo kutiposo jarten da jaterakoan, eta anitzetan higuin eta nardakor. Mahaizainak eltzekari lodia delako hori ekar liezadake, ustela omen da baina usaina gozoa du, zeinbat eta ustelago hainbait urrin gozoago; eta eltze barrenean nahi duen guztia sar lezake, nahi adina barrenera lezake, jatekoa baldin bada noski, bai eta nik eskerrak eman ere, eta egunen baten ordainduko diot; ez egin inork nire lepotik barre, bagara ala ez gara: bizi gaitezen oro eta jan dagigun, ongoan eta lagunartean, Jaungoikoak eguna argitzen duenean ororentzat argitzen baitu. Nik, uharte honen jaurlari izanik, ez diot inori bere eskua kenduko, nori berea da zuzenbidea, eta ez dut nire eskua koipez bustiko, ez nau ni inork erosiko, eta oro hemen erne, adi-adi begira, Addar Galtzagorri Kantillanan dagoela jakinarazten dizuet, eta aukera emanez gero nik mirariak ikusaraziko dizkizuet; bestela, ezti bihur zaitezkete eta euliek jango zaituztete.\nBenetan, jaurlari jaun – sehiburuak esan zuen – berorrek esandako guztia zuzena da. Nik uharte honetako uhartear guztien izenean, berorri gure zerbitzua eskaintzen diot, guztizko maitasunez, ongiguraz eta zintzoro egingo dioguna. Orain arte labur honetan, berori jaurlari hasi denetik, onbera eta bigun agertu da jaurkeran, eta honexek berorren alde lagun egiterako gogoa berotu eta nahia bizkortu digu, bestela ezin zitekeen bezala.\nSinesten dut, bai – Santxok – bestela egin edo egitea bururatuz gero bai leloak zuek! Eta berriz ere, niri jaten eman eta nire astoari hazkurri bagerik ez uztea txit haintzat hartu beharrekoa duzuela diotzuet; gure langintza edo dena delako honetan biziki garrantzizkoa baita, axola larrikoa baita, ezinbestekoa baita; orain orena dugu eta goazen bazterrak ikuskatzera; uharte hau zaborkeriaz, jende auherrez eta nagiez erabat hustu nahi dut, oro xahutzeko asmoa dakart; badakizue, lagunok, nordin alperrak eta ezertarakoezak herri batean, are erresuma batean gehiago, kofoin edo erlauntzetan erlemandoen antzekoak direla, erle langile gorri, erdots eta maratzek eginiko eztia jaten baitute. Nik nekazarien alde egingo dut, gapareei lehentasuna zainduko diet, trebeak sariz apainduko ditut, eta guztiz ere, erlijioari -uskurtzari hots- begirunea eta erlijiodunen izen onari onerizkoa izango diot. Zer daritzozue honi, adiskideok? Deusik esan al dut ala neure burua hautsi baizik ez dut egiten?\nHainbeste esaten du berorrek, jaurlari jaunak – sehiburua mintzo – ni harriturik nadukala, berori gutti ikasia izanik, nik dakidala behintzat ezer ez baitu ikasi, eskolan esan nahi dut noski, hainbeste eta hain esaera nahiz ohar zuhur esatea guztiz zaigu harrigarri, batez ere, gu hona bidali gintuzten eta hona etorri garenok uste ez bezalako adimen zorrotza sumatzen dugulako berorrengan. Egunean-egunean zer berriak ikusten dira munduan: iseka egia bihurtzen da eta isekagilea isekatua.\nGaua heldu zen, jaurlariak abaldu zuen, Recio sendagile jaunaren baimenaz.Dendatu ziren, gero, bazter-ikerketan ibiltera joaiteko, eta sehiburu, idazkari eta mahaizainarekin batera jalgi zen; haiekin "koronista" ere bazihoan, haren gertakizun guztien berri oroipidean utzi behar zuena; eta gudaroste erditto bat osatzeko adina txinel edo "herrimutil" beste hainbat "eskribau" edo naskarirekin batera. Santxo erdian, makila eskuan, ikusgarri, eta karrika guti batzuk iragotakoan sastada batzuen hotsa entzun zuten; berehala hurreratu eta bi gizonezko borroka gorrian aurkitu; hauek, justizia zetorrela ikusita, gelditu ziren, tenk!, eta batek esan zuen:\nJaungoiko eta Erregearren! Eraman behar ote dugu, bada, herri-herrian lapurretan ibiltzea eta karrikaren erdi-erdian ostutzera ager dakiguna?\nLasai zaitez, gizon ontzale – esan zion Santxok – ea zer dela eta liskar hau, esaidazu; ni jaurlaria nauzu.\nBeste liskarkideak orduan:\nJaurlari jaun, nik dena labur-labur jakinaraziko diot. Berorrek badaki, agian, aitonseme honek oraintxe hemen aurrean dagoen joko-etxe honetan mila erreal baino gehiago irabazi duela, eta batek daki nola. Ni aurrean egonik, nire barrenak agindutako guztiaren kaltetan, zer bat, zori era zerazkoa, zalantzazkoa, beti bere aldekoa susmatzen hasi naiz. Irabazi eta dena bildu du; ezkutu bat edo bat, gutxienez, emango zidalakoan egon naiz, saritzat, gizon handikiei emateko ohitura delako, eta ni honelakoa naiz, zeren gu haretarakoxe egoten baikara, onerako zein txarrerako, bakoitzari berea emateko eta atralakak galarazteko hain zuzen; baina honek dirua sakeleratu du eta etxetik alde. Ni atzetik etorri natzaio, eta hitz leunez, gizalegez beti, zortzi erreal gutxienez emateko eskatu diot; gizon zintzoa naizela badaki honek, ez lan ez jan bizi naizena, gurasoek ez zidaten irakatsi lanik egiten eta jateko lain eman ere ez zidaten egin. Malmutz honek, ostera, Santxiko baino lapurragoa eta Andradilla baino marrotsuagoa denak, lau erreal baino gehiago niri eman nahi ez. Zein lotsa gutxi, zein barren ustela, jaurlari jaun, ikus berorrek! Baina, berori agertu ez balitz, nik honi irabazia ahotik egotzi eragingo nion, jakingo zuen, bai, orduan, honek' zenbat sartzen diren arroa batean.\nZuk zer diozu honetaz? – galdezka Santxok.\nBesteak egia zela erantzun zion, aurkariak esan bezala, eta lau baino gehiago eman nahi izan ez ziola, askotan emaiten ziolako; berera edo sari horren zain dagoenak beti neurritsu eta emaiten diotenarekin nahikoetsia behar duela, eman ahala pozik hartu eta kito, irabazleekin zeinbaketan ihardukitzeke, marro egile edo etekina iruzurrez irabazi duela eskierki ez badaki, batik bat. Bera lapurra ez zela, eta gizon zintzo-garbia zela ezagutzeko zantzurik zehatzena hauxe: areanik eman nahi izan ez diona; izan ere, iruzurti edo zimarkutsu dena beti ezagutzen duten begirazaleen zordun da.\nHala da – sehiburuak berriro – Berorrek, jaurlari jaunak, erabaki zer egin behar den gizon hauekin.\nZer egin behar den eta hauxe: zuk, irabazle, ona edo txarra edo erdipurdikoa, emaiozu ehun erreal sastadaka eraso dizun honi, eta espetxean dagozen behartsuentzat hogeita hamar gehiago banatu; zuk, berriz, ez lan ez jan egiten duzun horrek, uharte honetan alpeeerkerian zabiltzan horrek, har itzazu ehun errealak eta bihar irten ezazu uharte honetatik at hamar urtez atzerrira, eta agindu hau hautsiz gero beste bizitzan beteko duzu, nik urkamendian eseki zaituzket, edo nire aginduz borreroak; eta oro isilik, ez diezadala inork ihardets, bestela eskua gainean emango diot.\nBatak sakelerean ateratu, besteak hartu, hau uhartetik jalgi zen eta hura bere etxera joan zen, jaurlaria honela mintzatzen geratu zeino:\nOrain, edo nik ez dut indarrik edo joko-etxe hauek kenduko ditut, hagitz kaltegarri direla eta nagoelako.\nHau, bederen – naskarietako batek esana – ez du berorrek kentzen ahalko, handiki batena da eta; urtean galtzen duena' karta-jokoetan irabazten duena baino anitzez handiagoa bada ere, zalantzarik ez. Bertze joko-toki kaxkar zeinbaten aurka egin ahal izan duke, berorrek indarra erakutsi erran nahi baitut, horiexek dira, izan ere, kalterik gehien egiten dutenak eta lotsabagekeria gehienak estaltzen. Aitonseme edo kapareen etxeetan marrogile ospetsuak ez dira ausartzen beraien trikimailuen erabiltzera, eta jokorako grina gaiztoa ohikuntza orokor bilakatu denez, etxe nagusietan egitea hobe, ezen ez nor edo noren batenean, zeren honelako honetan arratsalde hobeko gixontto bat hartu ohi dute eta bizirik larrutu, soildu ohi dute, tturrin utzi arteraino.\nOrain, naskari – Santxok – nik badakit horretaz esateko asko dagoela.\nUne haretan, mutil bat atxekita txinel bat iritsi zen, eta esan zuen:\nJaurlari jaun, mutil hau gureganantz etorri da, eta justizia urkusi dueneko, atzera egin du, oreina laso apatx-aurtika: gaizkile den ezagugarria; nik haren atzetik jo dut, baina, egundaino harrapatuko ez nuen, haburikatu eta erori ez balitz.\nZergatik egin duk ihes, mutil? – galdetu zion Santxok.\nJauna, justiziak asko itaunketan dau eta neuk erantzun gura ez.\nZein duk bizibide?\nZer duk ehuten?\nAzta-makilen burdiñak, berorren baimen onaz.\nZer, irri eta barre egin nahi duka? Txokarritan ote, edo alberdanian? Ongi zagok! Eta orain norantz joan haiz?\nNon hartzen da eguratsa uharte honetan?\nHaizea dabilen lekuan\nOngi, egokiro erantzuten duk, ile alde! Zuhurra haiz, morroxko; baina, demagun ni haizea naizela eta hiri gibelean putz egiten diadala, txopan edo ipurtaldean, eta "presondegirat" bulkatzen haudala. Atxek, ea, eta eraman! Gau honetan hantxe lo eginaraziko diot, haize-maldan!\nJaungoikoarren! – mutilak berriro – txakala-kortan lo eginarazo niri eta errege egitea bardin berorrentzat!\nZer, bada, zer dela eta ezin diat loeginarazi nik hiri gartzelan? Ez ote dut nik, bada, ahalbiderik edo "botererik" hi atxilo hartzeko eta askatzeko nik neronek nahi dudanean eta dudan eran?\nBerorrek ahalik eta ahalbiderik ahaltsuena izanda ere – mutilak esan – ez da nahikoa izango niri espetxean lo eragiteko.\nNola ezetz? Eramazue, behingoan, eta bere begiez ikusiko du, zein oker dagoen ikusiko du, gartzelazainak eskuzabal har baleza ere. "Gorta" horretatik urrats bat landara egiten utziko balik bi mila dukaten isuna ezarriko niokek.\nHori guzti hori barregarri jat – mutilak berriro. Bizi direan guztiek ez deuste niri lo eragingo ziegan.\nEsaidak, txerren horrek – Santxok berriz ere – ba ote duka aingeruren bat ateraraziko hauenik eta nik lotzeko ezarraraziko diadan oin-bilurra askatuko dianik?\nOraintxe, bai, jaurlari jaun – mutilak txairo-txairo erantzun zuen – harira gatoz, bai, eta bide onetik goaz. Dagigun, bada, berorrek gartzela edo espetxera bidalketan nauela, eta bilurrak edo kateak lotuz bertan, ziegan sartuta utzitzen nauela, eta alkateari isun larria emaiten jakola ni handixe kanpora ateratzen utziaz gero, eta berak agindu jakona legez bete egiten dauela; osterantzean' nik lo egin gura ez badot, gau osoan itzarrik nahi badot, betazala itxi bagerik, berori bere indar guztiagaz nahikoa izango ete da niri lo eragiteko, neuk gura ez badot?\nEz, hori ez, egia – idazkariak esan zuen – ; gizon honek berea du zuzena.\nBeraz – Santxo mintzo – lo egiteari ez diok utziko hire nahiari atxekiz baizik, ez nire aginduari lotuz.\nEz, jauna – mutilak – ez dot pentsetan.\nEa, bada, hoa Jainkoarekin edo Jaungoikoagaz; hoa lo egitera heure etxera, eta Jainkoak damaiala lo on, nik ez diat kendu nahi; honik aurrera, baina, ez egin barrerik justiziaz, inoiz barreaz buruan joko hauen inorekin tupust egingo duk eta.\nMutila joan zen eta jaurlaria aurrera uhartean zehar. Handik ez urrun bi txinel agertu zen gizon bat atxilo ekarriz, eta esan:\nJaurlari jaun, gizonezko dirudien hau ez da, emakumezkoa eta ez itsusia da, gizonezko-jantzitan datorrena.\nBizpahiru giriseilu hurbildu zitzaizkion begietara, eta haien argiz emakumearen aurpegia agertu zen, hamasei urte inguruko, adatsa zeta orlegi eta urrezko saretto batez bildua, mila harribitxi bezain ederra. Gora-behera begiratu zioten, eta zeta gorrizko galtzerdiak zituela ikusi zuten, lokarriak tafetai zurizkoak ziren urrezko eta txirlarrizko hariz josiak; gergizkoak orlegiak, urre-mihisezkoak, soineko janzkiñoa ere gai berdinezkoa, eta honen azpian urrezko oihal mehe-mehe zurizko jipoi bat zedukan; oskiak zuriak ziren eta gizonezkoenak; ezpatarik ez zekarren aldean, traketa edo sastakai bat joriki apaindua bai; erietan eraztun asko eta aberatsak. Benetan, neska guztiek ederretsi zuten, politetsi zuten, nahiz eta ikusle haietako inork ez ezagutu, eta bertakoak zirenek nor zen ez zekitela esan; harrituenak hantxe Santxori egiten zizkioten iseken berri zutenak, zeren, gertaera edo agerkera hura ez baitzen haiek eratutakoa, eta zalantza zuten, ea hura guztia nola azkenduko zen zain. Neska haren edertasuna ikusiaz Santxo birloratu zen, sorgortu zen; nor zen galde egin zion, nora zihoan, zer zela eta hala jantzia. Neskak, begiak lurrari josita, lotsa garbi-garbiz, honela erantzun:\nEzin esan dezaket, jauna, honen agerian, estarian geratzea guztiz axolagarri zaidana; hauxe baino ez dut gogoan hartua izan dadila: ez naizela ohoin, ez ebasle, ez gaizkile, zorigaitzeko neskatxa baizik, espa gaiztoen indarrak garbi izaiteari zor zaion zintzotasuna urrarazi ziona.\nHau entzun eta sehiburuak Santxori:\nAgin beza jaurlari jaunak gizatalde hau bazterrera dadin andereño honek nahi duena esateko leku egokia eduki dezan.\nJaurlariak hala agindu zuen, alboetaratu ziren denak, sehiburua, mahaizaina eta idazkaria izan ezik. Han, bada, neska mintzatzen hasi zen:\nNi, jaunok, Pedro Perez Mazorcaren alaba nauzue, inguruko artileen erosle-saltzailea, nire aitaren etxera askotan joan ohi dena.\nHori ez doa bide onetik – sehiburuak esan –, andereño; nik Pedro Perez ongi ezaguna dut eta haurrik ez duela dakit, ez arrik ez emerik; eta are gehiago, zuk aita duzula esan duzu, eta, gero, askotan zure aitaren etxera joan ohi dela diozu.\nHorretaz ohartua naiz, bada, ni – Santxok.\nJaunok, oraintxe burua nahasia dut eta ez dakit zer diodan – neskak berriro – baina, egiaz, ni Diego de la Llanaren alaba naiz, beroriek guztiek ezagutzen al duzue, noski.\nHori ere ez doa bide onetik – sehiburuak beste behin –, nik Diego de la Llana ezaguna dut, kapare handi-aberatsa dela badakit, semea eta alaba dituela ere bai, eta alargundu zenetik inguruotan alabaren aurpegia inoiz ikusi duenik ez dagoela; barru-barruan daduka, eguzkiak ez du ikusten, eta hala ere, oso-oso ederra dela aipu da.\nEgia da – neskak esan zuen – , eta alaba hori ni nauzue; aipuak egiak ala gezurrak diren, dagoeneko, jaunok, ikusi nauzue eta jakinaren gainean zagozte.\nUne haretan, negarrez hasi zen, xamur-xamur, idazkariak ikusi, mahaizainaren ondora joan eta belarrira oso apalkiro esan zion:\nZalantza bagerik, neska gaixo honi garrantzizko zerbait gertatu zaio, zeren, hala jantzita, honelako orduetan eta hain handikia izanik, etxez atean baitabil.\nEz egin zalantzarik horretaz – mahaizainak erantzun zion – susmo hori haren malkoek berresten dute.\nSantxok, ahal zuen eran, bihotza biziarazi zion, bere esaldirik onenez, eta zer gertatu zitzaion, beldurrik bage, esateko galdatu zion, oro zinez eta ahalez zuzentzen saiatuko zirela.\nBada, arazoa, jaunok, zera – hasi zen neska – nire aitak duela hamar urterik hona barruitxita eduki nau, nire ama lurra jaten hasi zenetik. Etxean meza otoizgu apain batean egiten da, eta nik aldi honetan guztion ez dut egun argiz eguzkia ikusi eta gauez ilargia eta izarrak ere ez, karrikak zer diren ez dakit, ez enparantzak ez "tenpluak" ere, nire aita eta neba bat izan ezik gizonik ez dut ikusi, Pedro Perez sal-eroslea ere tartean, etxera sarri sartzen zelako nire aita dela esatea otu zait, nirea nor den ez esatearren. Itxialdi honek eta etxetik ateratu ezin honek, elizaratzeko ere ez, bihotza gogorki hil zidan, urte eta egun askotan: lurbira ikusi nahi nuen, edo nire jaioterria behintzat, ene ustez, nahi honek ez baitzion kalterik ekarriko neska handiki garbiak bere buruari zor dion begirune onari. Noiz edo noiz, zezenak lasterkatzen zituztela edota kainabera-jokoak egiten zituztela, edo irri-antzerkiak emaiten zituztela entzuten nuenean, nire nebari, ni baino urte bat gazteago denari haiek guztiak zer ote ziren galde egiten nion, eta nik ikusi ez dudan beste zerarik asko; harek ahal zuen erarik onenaz azaltzen zidan, eta nire ikusmina areagotu baino ez zuen harek egiten. Labur bilduz, nire zorigaitzaren kondaira mozturik, nire nebari otoi eta otoi egin niola diot, ordu txarrean, agian egin ez banio inoiz otoi ez galde...\nBerriz ere negarrari eman zion. Sehiburuak orduan:\nZoaz aurrera, andereño, eta zer gertatu zaizun esaten azkendu, zure hitzak eta zure malkoak gu guztion jakinminaren pizgarri ditugu.\nGutti dugu esankizun – erantzun zion neskak – malkorik asko eginkizun bai, ordea; nahikunde txarrek horixe dute ekartzen, kaltea eta hori.\nNeskaren ederra sehiburuaren ariman sartua zen eta beste behin eskuargia hurrera zion ikusi nahi zuela eta, malkorik ez harribitxi edo larreko ihintza zela iruditu zitzaion haren negar-punpuila; gehiago, ekialde urruneko txirlarriak zirela, eta haren zorigaitza hain larri eta gaitz ez izaitea nahi zuen, haren malko eta hasperenek adiarazten zuten bezainbeste ez bederen. Jaurlaria berantetsita zegoen neskak bere kondaira jaulkitzen hastea luzatzen zuelako, eta berandu zela, herriko bazterrak ikertzen aurrera joan behar zutela eta beraien jakinmina asetzen amai zezan esan zion. Hats behera eta gora askoren artean, negar-zotinka, neskak esan zuen:\nNire zori gaitzaren hasera zein eta nire nebari beraren soinekoetako batez gizonen antzera janzteko eskatzea, eta gau batean herria ikustera jalgiaraz nindezan otoi egitea, aita lotan zegoelarik noski. Harek, ni eske eta eske, azkenean amore eman zidan, baietz, gogait eraginik; eta honako janzki hauek eman zizkidan, eta bera nire batzuez jantzi zen, egoki-egokiro gainera, zeren bizar-peitua baita, ez du kokotsean ile-izpirik, neskaren antz eder-ederra du, horregatio! Gau honetan, ordubetetsu dela, etxetik jalgi gara, gure mutila biderakusle eta gogoan lotsagalduko asmoa, herri osoa alderik alde zehartu dugu eta etxera itzultzerakoan, lagun saldo bat etortzen ikusi dugu, eta nire nebak zera esan dit: "Arreba, horiek, antza, gauzainak ditun: bizkor itzan oinak, emaizkien hegalak eta hator nire atzetik ariniketan, ezagut ez gaitzaten, bestela hizpide txarra", Esan eta bihurtu da, hasi lasterka, areago, hegan egiten hasi da; ni, sei oinkada baino lehen, erori naiz, izuaz, eta orduantxe zuzentzaina heldu zait, berorien aitzinera ekarri nauen hau; eta hementxe ni honenbeste nordinen aurrean lotsaturik, gaizto eta apetatsu izaitegatik.\nBenetan, andereño – Santxo galdezka – beste okerrik ez al zaizu gertatu, ez esparik ere, zure kondaira honen haseran aipatu bezala, zure etxetik jalgiarazi zaituenik?\nEz zait ezer gertatu, ez nau espak etxetik jalgiarazi, lurbira ikusteko grinak baizik, herri honetako karrikak baino ez dena\nNeskak zioena egia zela berresteko, hara, han agertu ziren txinelak haren neba atxilo harturik, arrebarengandik ihes egin eta gero haietako batek atzeman baitzuen. Gona motz ederki apaindu bat eta damaskoihal urdinezko mantelina urre mehezko xingoladuna zekartzan janzkera, burua bere adatsaz bitxitua, ilea hori-kizkurra. Jaurlaria, sehiburua eta mahaizaina harekin bakarrean bazterreratu ziren, arrebak ez entzuteko lekura, eta halako janzkeraz zer zela eta zetorren galdetu zioten. Arrebak esandako berdina adiarazi zien harek, ez lotsa bagerik ez ahalgerik bage, eta mahaizain maiteminberak ez zuen harengatik poz ttikirik jaso. Jaurlariak, ostera, esan zien:\nZin-zinez, jaunok, hau bai umekeria handia, eta zuzikakeria hau, ttuttakeria hau azaltzeko ez ziren beharrezkoak hainbat negar eta malko, hain hats beherapen eta gorapen luzeak; aski zuen esatea: "Urlia eta sandia gara, gure etxetik jolas-gale jalgi ginen, honelako xedearekin, jakiteko min hutsez, besterik bage", eta kito, ipuina amaitua, eta ez heiagorattorik, ez auriattorik, ez ñegarttorik, eta hori.\nBai, egia – neskak esan zuen – baina, jakizue, honek guzti honek burua nahasi didala eta nola nahasi, ixurbatu ere bai, behar dudan mugaz gain egin baitut.\nEz da deusik galdu – Santxok erantsiz. Goazen, zuen gurasoenean utziko zaituztegu, agian ez zuten haiek zuen huts eman. Aurrerantzean edo ekiz ez izan horren haur, lurbira ikusteko minaz; Abe Mariakoa joitean, esnea bertzean eta neska etxean; emaztekia edo oiloa etxetik urrun galdu doa; ikusi nahi duenak ikusia ere izan nahi du; eta oraingoz aski.\nMutilak eskerrak eman zizkion jaurlariari etxera itzularazteko mesedea egin nahi zielako, eta handik urrun ez zegoenez etxerantz bideratu ziren. Iritsi eta nebak harritto bat leiho batera aurtiki zuen, itxaroten zegoen neskame bat berehala agertu eta atea zabaldu zien eta sartu ziren. Denak harriturik, bai haien politasunaz bai ludia ikusteko zuten grinaz, gauez eta herritik lekora bagerik gainera; adinaren "aleka" zelakoan geratu ziren. Mahaizaina, aldiz, bihotza zulo eginik geratu zen, eta, hurrengo baten, haren aitari emaztetzat eskatzeko xedea hartu zuen, ezetz esanen ez ziolako ustean, izan ere bera Dukearen morroe zen; Santxok, bere aldetik, mutil ha Santxika bere alabarekin ezkontzea hartu zuen gogoan, eta garai onean agituko zuela ebatzi zuen, mugonean, zeren, jaurlari baten alabari ezein senarrek uko eginen ez ziola iradoki baitzion bere buruari.\nGau haretako karrika-zaintza edo bazter-ikerketa hura hantxe azkendu zen; eta harik bi egunetara jaurraldia amaitu zen, plast egin zuen, geroago ikusiko dugun bezala, haren asmoak oro zeharo eten eta suntsitu ziren.


Pribatutasun Politika – Hala Bedi\nHala Bedi > Pribatutasun Politika\nHau halabedi.eus web gunearen pribatutasun-politika da. Zure pribatutasuna oso garrantzitsua da guretzat, eta politika honen bidez argi utzi nahi dugu zuri buruzko zer datu pertsonal prozesatzen ditugun, zertarako eta zenbat denboran tratatzen ditugun, eta nola balia ditzakezun datu horiek kudeatzeko dituzun eskubideak.\nHalabedi.eus web gunea Gasteizko Asociación Cultura Casco Viejo-ren ekimena da, Hala Bedi Irratiaren berri emateko nahian. Gure datuak haexek dira:\nIzena: Asociación Cultural Casco Viejo\nHelbidea: Bueno Monreal 16 behea/bajo. 01001 Gasteiz. Araba\nPribatutasun-politika hau aplikagarri zaizu gurekin noizbait harremanetan egon bazara, gure webguneen bisitari zarelako, edo gurekin inoiz harremanetan jarri zarelako edozein bide erabilita (posta elektronikoa, telefonoa, ekitaldiak eta abar).\nDatu pertsonal bat edozein pertsona natural identifikatu edo identifikagarriri buruzko informazio bat da, zuk zure borondatez emandakoa, adibidez, gure webgunean lineako inprimaki bat betetzean edo iruzkin bat idazterakoan.\nOrobat erabiltzen ditugu zure datu pertsonalak zure galderei erantzuteko, zure eskaerak betetzeko eta/edo zuri administrazioko informazioa helarazteko.\nHalaber, hauek zuri bidaltzeko ere erabil ditzakegu zure datu pertsonalak: marketina, Hala Bedi Irratiaren komunitateari buruzko informazioa eta interesgarri izan dakizukeen beste informazio guztia. Gorrotatzen dugu spam-a. Informazio hau zure baimena-pean bidaliko genizuke.\nzedarritutako, berariazko eta zilegizko helburutarako bakarrik eskuratuko dira, eta ez dira prozesatuko xede horiekin bateraezina den bete ezein bidetatik (“helburu mugatuak”);\nZure datu pertsonalak elektronikoki nahiz eskuz gordetzen dira, gure instalazioetan nahiz hirugarrenenetan. Zure datu pertsonalak gordetzeko erabiltzen dugun moduari dela eta, ezingo dira zure datu pertsonalak identifikatu datuen prozesatze-helburuetarako behar den denbora igaro ondoren. Datuak gordetzeko epe hori aldatu egiten da prozesatutako datu pertsonal motaren, prozesatze-helburuaren eta beste faktore batzuen arabera.\nPribatutasun-politika honi buruzko galderarik baduzu edo aipaturiko eskubideren bat gauzatu nahi baduzu, jar zaitez gurekin harremanetan bide hauek erabiliz info@halabedi.eus edo https://halabedi.eus/kontaktua/


AUM Abokatuak: Abokatuaen Bulegoa\nHurbileko konponbideek bermatzen\ndute gure lana.\nBulego honetan denok parte hartzen dugu gai bakoitzaren azterketan,\narazoei konponbide integrala emateko ahalik eta\nAUM Abokatuak du izena gatazkak ekiditeko asmoz aholkularitza eraginkorra eta prebentiboa ematen duen abokatu bulegoak, baina konponbide eraginkorrak eta hurbilekoa ere ematen dizkie gerta daitezkeen eguneroko lege arazoei.\nAUM Abokatuak Amaia Uskola Mendieta abokatuak sortu zuen, eta bertan ari da lanean 1994. urteaz gero, betiere lanbide hori Algortan garatuz etengabe..\n2014. urtean Fernando Anso abokatua hasi zen bulegoan lanean.\nGure lana seriotasun osoaz gauzatzen dugu. Are gehiago, gure lanaren ezaugarriak dira irisgarritasuna, eraginkortasuna eta isilpekotasuna, baina batez ere, besteengandik bereizten gaituena, gure bezero guztiekin hurbileko harremana izatea da.\nBulego honetan denok parte hartzen dugu gai bakoitzaren azterketan, arazoei konponbide integrala emateko ahalik eta modurik eraginkorrenean.\nGaur egun hainbat arazo legal izan ditzeke edozein pertsonak: jarauspen baten tramitazioa, zirkulazioko istripua ...\nZuzenbidean gai ugari daude, eta horregatik horietako batzuetan espezializatu gara segurtasun eta eskarmentu handiagoa eman ahal izateko.\nEzkontzak, familia, jarauspenak.\nSalaketak eta kerellak\nZirkulazioko istripuak, alkoholemiak\nFalta-judizio, delitua, ...\nUskola Mendieta, Amaia\nAnso Ahedo, Fernando\nFamilia ugariei (hiru seme-alaba edo gehiago) %15eko deskontua aplikatuko zaie zerbitzu guztietan.\nHirukideko bazkideei %25eko deskontua aplikatuako zaie.\nGure Zerbitzu-sariak zenbatekoak diren jakin nahi baduzu, egin koltsulta bat mezu elektronikoaren bidez eta idatzi zein den gai legala.\nMezuan bertan azaldu behar duzu zein gairi buruzko aurrekontua eskatu nahi duzun; horrez gain, zure izena eta ahalik eta datu gehien eman behar diguzu, aurrekontua zehatza izan dadin. Dena den, koltsultak ez du inolako konpromisorik izango zuretzat.\nLehenbaitlehen erantzungo dizugu.\nHelbidea: Villamonte Emparantza A-10, 48991, Getxo, Bizkaia\nEmail Amaia: uskola@abokatuak.com\nEmail Fernando: anso@abokatuak.com\nIluestre Colegio de Abogados del señorio de Vizcaya:\nIluestre Colegio de Procuradores de los Tribunales de Vizcaya:\nConsejo vasco de la abogacía:\nGobierno Vasco con actualidad jurídica y servicios de la administración:\n© 2016 AUM ABokatuak.


Ramón Cterminar, EuroEspes Ikerketa Biomedikoko Zentroko zuzendaria | Consumer\nRamón Cterminar, EuroEspes Ikerketa Biomedikoko Zentroko zuzendaria\n«Ez dugu nahi nutrazeutikoak medikamentutzat hartzea»\nNutrazeutikoen merkatuak hedatze argia adierazten du. Agian horregatik, definizioak eta kontzeptuak nahasiak daude. Besteak beste, uste du nahikoa dela produktu komertzialei osasunari onura nabarmena ekarriko dioten substantziak eranstea, eta, orobat, eragin horrek zentzua duela bermatzeko, teknika farmakogenomikoak erabiltzea defendatzen dutenak. Ramón Cterminosek, EuroEspes (CIBE) Ikerketa Biomedikoaren Zentroko zuzendariak, azken kategoria horretan parte hartzen du.\nRamón Celos neuropsikiatra da, EuroEspes Ikerketa Biomedikoko Zentroko (CIBE) zuzendaria, A Coruñan, Alzheimer eta Parkinson bezalako gaixotasun neurodegeneratiboetan espezializatutako klinika pribatua, %5eko kapital publikoarekin. CIBEn ere ikertzen da —1600 ekarpen zientifiko hamarkada batean, zuzendariaren arabera—, eta ikerketa horren emaitza dira patentatutako sei produktu. Iaz geroztik, Ebiotec enpresaren bidez merkaturatzen dira Espainiako farmazietan. Nutrazeutikoak dira, herbolarioek eskaintzen dituzten produktu naturalen eta farmakoen arteko «bide erdian» definitzen dituen konposatuak. Zerorrek uste du produktu-mota horien eskaera gero eta handiagoa izango dela.\nNola definituko zenuke nutrazeutiko bat?\nEkintza terapeutikoa duen produktu naturala da. Hau da, bide erdian dago botiken (gehienak sintesi kimikoaren bidez lortzen dira) eta belar-produktuen artean. Hala definitzen dira nazioarteko merkatuko nutrazeutikoak duela 20 urtetik. Guk zazpi merkaturatzen ditugu; desnaturalizatu gabeko eta itsasotik eratorritako produktu bioteknologiko guztiak dira.\nZer esan nahi du desnaturalizatu gabe egoteak?\nBada, naturan bezala daudela. Guk proteinak garbitzen ditugu[el principio activo], baina ez ditugu aldatuko. Adibidez, jaten ditugun elikagai batzuek guk merkaturatzen ditugun proteinak dituzte, baina elikagai hori egostean proteina desnaturalizatzen da. Proteina kontsumitzen duenaren eskura jartzen dugu guk, baina desnaturalizatu gabe.\nNon hartzen du parte bioteknologiak?\n«Herbolarioko produktuen, nutrazeutikoen eta farmakoen artean muga argia dago»Biotransformazio-prozesuan, produktua lortu arte jarraitzen diren metodoak. Proteina desnaturalizatzen ez duten baina lehengaia eraldatzen duten metodo eta prozeduren bidez eragiten duten substantziak kendu behar dira. Gainera, gure produktuek ekintza genomiko-espezifikoa dute.\nHitz egin zure produktuei buruz.\nGure nutrazeutikoak profil zehatza duten produktu biologiko naturalak dira, horretarako balio dute eta ez beste ezertarako. Gehienak lipoproteinak dira. Gure lidergoa nerbio-sisteman datza: hiperlipemiak, gaixotasun neurodegeneratiboak… Hiru ildo nagusitan egiten dugu lan: immunopotentziadoreak, biodefendatzaile gisa; hipolipemiatzaileak, Lipoesar gisa; eta mineralizatzaileak. Biodefendatzailea lipoproteina bat da, eta eragin handia du immunitate-sisteman. Lipoesar enpresaren serie-buruetako bat da; gaur egun, nazioarteko merkatuan arteriosklerotismoaren aurkako ekintza duen produktu bioteknologiko bakarra da: Lipoesar-en hiru hilabeteko tratamendu bakoitzeko, ateroma-plakaren tamaina %10 murrizten da. Mineralizatzaileak iturri naturaletatik ateratako produktuak dira, eta horiei mineralak eta bitaminak gehitzen zaizkie, ekintza terapeutikoarekin.\nZergatik ez da Lipoesar botika bat, adibidez?\nEz du zertan izan. Oso ondo bereizten da sendagai batetik. Sendagaiak substantzia kimikoak dira, ekintza zehatzekoak; gehienak sintesikoak dira, eta albo-ondorioak dituzte, nutrazeutikoek inoiz ez dituztenak. Hori dela eta, ez dugu nahi nutrazeutikoak farmako gisa har daitezen; ez diren tiradera batean sartzea litzateke.\nEraginkorragoa da lipoesatzea gaur egun erabiltzen diren arteriosklerotikoen aurkako beste botika batzuk baino?\nGaur egun ez dago gai aktiborik arteriosklerosiaren aurka. Beraz, Lipoesar da orain gaixotasunaren aurkako produkturik dokumentatuena.\nNola garatu dira zure produktuak?\nAsko gure ikerketaren emaitza dira. Osasun-arazo nagusiei ekiten diegu. Adibidez, patologia zerebrobaskularra; zer molekula ditugu gertu, hor jarduteko? Hemen alboan itsasoa dugu… Lipoesar, zehazki, azterketa epidemiologiko batetik atera da, kolesterol gutxien duen populazioaren zein segmentutan dagoen aztertzen duena. Kostaldeetan bizi direla ikusi genuen, eta kontsumitzen zituzten produktuak aztertu genituen. Ondoren, animaliekin saiakuntzak egingo ditugu. Gure produktuen garapen guztia FDAren irizpideari jarraitzen zaio[Food and Drug Administration; organismo estadounidense que aprueba los fármacos y productos de consumo alimentario]eta ikerketa klinikoari eta aurreklinikoari buruzko Europako araudia.\nZenbat denbora behar dute produktu bat merkaturatzeko?\n«Joerari eusten bazaio, etorkizunean gero eta sintesi-produktu gutxiago eta bioteknologiko gehiago egongo dira»Hamar urtean sei patente atera ditugu.\nEmaitzak aldizkari zientifikoetan argitaratzen dituzte?\nJakina, dena argitaratuta dago.\nEspainiako legeria ondo prestatuta al dago nutrazeutikoak hartzeko?\nEz. Espainiako legeriak nutrizio-osagarritzat jotzen ditu, baina guk nutrazeutiko-zigilua jartzen diogu. Herbolarioko produktuen eta nutrazeutikoen eta farmakoen arteko muga argia ezarri behar da. Belar-dendan, adierazpen terapeutikorik behar ez duten produktu naturalak saltzen dira. Nutrazeutikoak ekintza terapeutikoa duten substantzia biologikoak dira. Botikek ekintza terapeutikoa dute, baina ez dute izaera biologiko hori. Hau da, nutrazeutikoak erdi-bidean daude, ezin dituzu zaku berean perrexil lehorra eta nutrazeutikoak jarri.\nBioBac kasua gogoratzen duzu?[un producto clandestino que se anunciaba como anticancerígeno y con acción contra el virus del sida, retirado por ministerio de Sanidad en 2002]Medidas de seguridad. Zer iritzi duzu?\nOngi dokumentatutako produktua da. Badira, halaber, azterketa serioak, ofizialak, jarduera duela diotenak, eta uste dut jarduera hori ez duela esaten dutenekin alderatu behar dela, eta produktuari irtenbide zintzoa eman. Eta ni ez nago Biobac-en alde, baizik eta esan nahi dut dokumentazioa pentsaera garbiarekin aztertu behar dela, produktua zehaztasunez ebaluatu. Funtzionatzen badu, ondo, eta bestela, ba ez; baina ez da kriminalizatu behar.\nZer esan nahi du bere produktuak 'genomiko-espezifikoak' direla esaten duenean?\nGaur, igenomikaren hasieran gaude. Profil genetiko jakin bat gaixotasun batekin nola lotzen den ikertzen dugu. Gaur egun, hiperkolesterolemian, Parkinsonean, obesitatean eta abarretan parte hartzen duten dozenaka gene ezagutzen dira, eta bakoitzaren genomak gaixotasunerako joera erakusten duela jakin dezakegu. Aurrez prestatutako pertsona-taldeentzako botikak diseinatzen ditugu, edo gaixotasuna badute sendatzeko. Hori atzeraezina da: gaur egun ematen diren botiken %30ek ez dute ezer egiten, kalte egiten dute. Hori dela eta, hemendik bost urtera, FDAk farmakogenomika ezarriko die farmako jakin batzuei.\nBaina horrek ez du esan nahi gaur egun salgai dauden produktuak pertsona bakoitzaren genomara egokituta daudenik, ezta?\nGuk genomaren ezaugarrietara bideratutako nutrazeutikoen erabilera lantzen dugu.\nBaina horretarako diagnostiko genetiko pertsonalizatua beharko litzateke…\nGure pazienteen genoma karakterizatuta daukagu.\nMERKATUA BAINO ZERBAIT GEHIAGO\nRamón Cevelosek “nutrazeutiko”az egiten duen\ndefinizioa ez dator bat beste aditu batzuen definizioarekin, zeinak ‘elikagai funtzional’ direlakoen parekoak baitira. Zeru-ren aburuz, nutrazeutikoek bokazio terapeutiko argia dute, gaitz jakin baterako egokiak dira, eta farmazietan saltzen dira, ez supermerkatuetan. Farmakoekiko oinarrizko desberdintasuna nutrazeutikoen izaera hertsiki naturalean legoke, eta albo-ondoriorik ez izatean —Klaros-en arabera, sendo frogatua—. Gainera, Ebiotec-en harro erakusten dute beren produktuei beti aplikatzen zaiela “farmakogenomikaren” azterketa, eta, beraz, nutrazeutiko bakoitzaren ekintza gizabanako bakoitzaren genomara egokituta egongo litzateke. Hala ere, gaur egun ezin da ikuspegi hori praktikan jarri, farmazia batera Ebioteceko nutrazeutiko bat erostera doan inork ez baitu bere genoma karakterizatua.\nNolanahi ere, Cterminosek ez du zalantzarik nutrazeutikoen merkatuak urrezko etorkizuna duela. Neuropsikiatra horren datuen arabera (Japoniako prestakuntza-urteen zati handi bat), herrialde horretako osasunarekin lotutako produktuen merkatuaren %10 eta %20 artean nutrazeutikoak dira. Alemanian eta Estatu Batuetan ehuneko hori %6koa da, baina Cterminos-ek dio etengabe haziko dela. Laster, Ebioteceko nutrazeutikoak, iaz farmazietan saltzen zirenak, «oso harrera ona izaten ari dira, oso ondo dokumentatutako produktuak baitira», dio Cterminosek. «Uste dugu joera hori dela, gero eta sintesi-produktu gutxiago eta bioteknologiko gehiago egongo direla».\nEta Euroespesek aitzindari izan nahi du. Zentroak 260 langile inguru ditu, eta horietatik %40 ikertzaileak dira, zuzendariaren arabera. Azken hamarkadan, «1.600 bat ekarpen zientifiko» argitaratu dituzte, dio Cterminosek.\nelikagai funtzionalak Euro Espes ibbe nutracéutico-eu nutragenómica-eu Ramón cacabelos